text:
Kralendijk – Delegashon di Arte di Palabra di Boneiru ta gradisí tur pa e sosten risibí di primeramente mayor i famia di e partisipantenan, fanátikonan i tur ku a biba ku e aktividat aki desde komienso te final. Tambe ta gradisí e komishon organisadó di Aruba bou di guia di Julie Merencia i Ange Marie Jessurun (tanteAnge) pa a inisiá ku e proyekto aki na aña 2000. Nos partisipantenan di Boneiru a representá Boneiru dignamente na Aruba.
Djárason 28 yüli 2021 na final di atardi a tuma lugá e kompetensia di Arte di Palabra ABC 2021 na Aruba den sala di Cas di Cultura. Tabatin 32 obra presentá pa diferente hóben di Aruba, Boneiru i Kòrsou. Boneiru a partisipá ku diesun obra presentá dor di ocho partisipante i Boneiru tabatin representashon den tur kategoria. E partisipantenan tabata Ramso Coffie, LygairaPieters, JeaniroDorothea, Maria-Luisa Troncon, Juriella Josephia, Irlenska Martinus, Akeesha Cicilia i Radinka Alberto. Partisipantenan tabata bou di guia literario di Jonathan de Wind. E delegashon di Bonaire enkabesá pa Sekshon di Kultura, Arte i Literatura (SKAL) tabata konsistí di Sulainie Martis, Seferina Saragoza, LyndonLeito, Juliette Clarenda, Christopher Frans i Urvin Sint Jago.
Pa loke ta trata premiashon, tabatin 21 premio. Boneiru a konkista 10 premio i sobra a bai repartí pa Aruba i Kòrsou. E aña aki tambe tabatin un ganador apsoluto (premio general) i esei a bai pa Rafael Garcia di Aruba. Remarkabel ta ku Boneiru a posishoná su mes na promé lugá den kuater di e seis kategorianan. Den e kategoria di poesia original e partisipantenan di Boneiru a piki tur premio.
Un bista di e premionan ku partisipantenan di Boneiru a risibí.
KATEGORIA A POESIA EKSISITENTE KLAS 1-2
Nòmber partisipante Obra Posishon den kategoria
Ramso Coffy Na final di kaminda ganadó
LygairaPieters Mi idioma terser finalista
KATEGORIA B POESIA ORIGINAL KLAS 3-6
Nòmber partisipante Obra Posishon den kategoria
Ramso Coffy Pensamentu di un hóben ganadó
JeaniroDorothea Sanashon interno promé finalista
Maria-Luisa Troncon Bas den bo kas segundo finalista
KATEGORIA C POESIA ORIGINAL KLAS 3-6
Nòmber partisipante Obra Posishon den kategoria
Irlenska Martinus E spil ganadó
Juriella Josephia Tempu segundo finalista
KATEGORIA D KUENTA EKSISTENTE KLAS 1-2
Nòmber partisipante Obra Posishon den kategoria
JeaniroDorothea WinchoBuyadó ganadó
KATEGORIA E KUENTA ORIGINAL KLAS 1-2
Nòmber partisipante Obra Posishon den kategoria
Radinka Alberto Ban eksplorá Boneiru terser finalista
KATEGORIA F KUENTA ORIGINAL KLAS 3-6
Nòmber partisipante Obra Posishon den kategoria
Juriella Josephia E buki di aña segundo finalista


c: text/html

text: KRALENDIJK – Bièrnèsantu un dia ku ta nifiká hopi pa mundu, un suidadano a bisa. El a sigui ekspresá loke e a tuma nota di dje bièrnèsantu, ku pa e ta un dia spesial. “Lógikamente no pa tur hende, debí ku no tur hende den mundu ta kere den Dios. Sigur esei ta nan libertat. Ántes bièrnèsantu tabata un dia liber pa gran parti di hende den komunidat. Ku tempu esaki a kambia. Ta di komprondé, mundu no a kambia manera hopi ta bisa, sinembargo hende su manera di biba den mundu a kambia. Añanan atras na Boneiru bièrnèsantu mayoria negoshi pa no bisa tur tabata sera. Ku tempu esaki a kuminsá kambia. Algun aña pasa diferente negoshi ku tabata habri bièrnèsantu, parti mèrdia tabata sera nan porta. Awendia ta notabel ku spesialmente barnan manera nos ta yama nan, lugá ku ta bende bibida alkohóliko entre otro ta habri. Trai mèrdia i 3’or ta parse un dia normal. Sigur e ta un dia normal, sinembargo por dun’é poko atenshon spesial. Mayoria bar ku chinesnan ta manehá, tabata habri djabièrnè último. Nan ta habri pasobra tin hende ta bishita nan. Pues no solamente nan, no ta duna poko atenshon kisas djis 3’or, sinembargo e kliente figo ta presente. Nan ta preferá pasa e dia den un bar. Hende su estilo di biba ta otro kompra ku ántes. E otro kos ta, esnan konserní, pues gobièrnu, ta duna pèrmit i aseptá pa e negoshi kontinuá, ” e persona a menshoná. Potrèt saká alrededor di 3’or di atardi bièrnèsantu.

robotstxt: allowed

filter: keep


text:
Oranjestad – 11 di maart 2020 – Pa engrandece e celebracion di Himno y Bandera, Aruba Bank a uni hunto cu Fundacion Museo Arubano.
Fundacion Museo Arubano tur aña ta celebra e dia di Himno y Bandera en grandi dia 18 di maart, unda comunidad henter por bishita e 4 museum nan: Museo Historico Aruba (Fort Zoutman & Willem III Toren), Museum of Industry Aruba (Watertoren), Community Museum y Carnival Euphoria Exhibition.
Nos ta invita comunidad pa bishita e “showcase” di Aruba Bank na Fort Zoutman y Museum of Industry (Watertoren) na San Nicolas unda cu lo por mira e “Collected items” di clientenan di Aruba Bank, en conexion cu celebracion di nos 95 aniversario. Tur cliente cu tin un obheto cu e logo di Aruba Bank manera mug, pen, keychain, moneda conmemorativo, of checkbook ta bonbini!
Aruba Bank lo premia un di e clientenan y e obheto lo wordo debolbi na e doño.
Nos ta invita comunidad pa por forma parti di nos exhibicion di 95 aña di Aruba Bank y pa hunto nos celebra e dia di Himno y Bandera dia 18 di maart for di 10or di mainta te cu 6or di atardi na Fort Zoutman y Museum of Industry (Watertoren).


text:
Na nos dushi Papiamento nos ta yam’e Tribon Bayena, na Ingles e ta yama Whale Shark, su nomber cientifico ta Rhinocodon Typus. E ta e especie di tribon mas grandi na mundo y e pisca mas grandi cu ta na bida.
E especie aki ta crece te cu 13 meter largo aunke den pasado a documenta uno mas grandi di 18 meter.
E tribon bayena por biba entre 70 pa 100 aña. E tribon aki tambe ta un especie protehi pa leynan local y internacional por medio di e decreto nacional ‘bescherming inheemse flora en fauna’. En corto ta prohibi pa mata e especie aki.
Directie Natuur en Milieu den anticipacion pa World Ocean day, dia 8 di juni 2019, ta acerca pueblo pa haci un yamada na comunidad, specialmente e piscadornan, buceadornan, diving companies y aficionadonan di fotografia y vidieografia bou di awa pa yuda DNM y Aruba registra por medio di foto of video e Tribon Bayenanan den cercania di nos awanan teritorial. Asina nos por logra hasi un investigacion y establece datanan necesario.
Con ta reconoce e Tribon Bayena?
E Tribon Bayena su cabes ta plat y grandi. Por distingui e bayena for di e otronan dor di su size enorme, color y manchanan unico den forma di “checkboard” ariba su lomba. Pues e spotnan y strepinan cu ta riba su lomba.
Ta di sumo importancia pa informa pueblo cu e bayena ta riba e lista Internacional di IUCN, Red List Species, como uno VULNERABEL. IUCN Red List ta e organo cu ta registra e especienan cu ta bou menasa pa stop di existi ( Threatened Species). Funda na 1965, e ta e sistema di inventarisacion mas completo conoci mundialmente pa conservacion di e status di especienan biologico. E ta uza criterianan pa evalua fasenan di extincion y riesgonan pa centenares di especien y subespecie di mundo.
Reino Hulandes a propone tambe pa pone e especie Tribon Bayena riba e lista di CITES unda e pisca aki ta prohibi pa mata y haci comercio cune. Por ehempel bende su carni of partinan di su curpa manera e fin of kaak.
Conservacion di especienan di lama manera e tribon tambe ta forma parti di e SDG#16. Bida bou lama como e un di e metanan mundial pa un desaroyo sostenibel. DNM su pagina social di facebook lo ta e medio unda por cuminsa manda e fotonan. Tambe DNM su email general ta Cette adresse e-mail est protégée contre les robots spammeurs. Vous devez activer le JavaScript pour la visualiser.
Januari 23 2019. Photo credit : Danny Mark . at “Antilla shipwreck”


text:
Polis di districto di Playa a ser pidi cu urgencia pa atende cu un caso di atraco na Tarabana. Na nan yegada ta trata di un luga di loteria “Tarabana Lottery” cu ta situa net banda di Tarabana Supermarket.
E señora victima a conta cu net na momento cu e tabata cla pa bay cas, un homber cu jacket shinishi a pasa y horta su benta di dia. El a bay cu un total di 300 florin, a mire core na pia bay direccion di San Barbola. A notifica slachtofferhulp y ambulance pa bin atende cu e señora victima aki. Tur cos ta mustra cu e atracado a agredi e señora aki.


text:
“Dios ta amor… y amor ta Dios,
maske mi no ta na e mundo aki, tur dia lo mi ta banda
di boso Curazon, mi por stens di loke Señor ta hasi”
Salmo 33
Cu inmenso dolor na nos curason, nos ta participa fayecimento di nos ser stima:
Sr. Edward H. Donk
Cariñosamente yama “Biertje”
*10-06-1946 – †09-09-2021
Na nomber di su:
Esposa:
Silvia Donk-Nadal
Yiu:
Tasja Juliana-Donk y esposo Humphrey Juliana
Nieta:
Gianny Juliana
Rumannan:
Ans y Hans Hellwig y famia na Hulanda
Clarisse Donk y famia na Gran Canaria
Raymond y Joan Donk y famia na Hulanda
Kenneth Donk na Suriname
Jopie Donk y famia na Suriname
Compader:
Jose Saladin
Adi Saladin
Amigonan:
Chu Rincones y famia
Alexander Raven
Ihanan:
Beto saladin
Liliana Saladin
Tanta:
Ana Payano
Primo- y primanan
Amigonan di Gallero
Demas famia: Donk, Nadal/Nadall, Juliana, Hellwig, Saladin, D’Lisle
Ta invita pa acto di entiero cual lo tuma lugar na Aurora Funeral Home diaranson 22 di September 2021 di 2’or pa 4’or di atardi. Despues lo Sali pa Santana Central Sabana Basora.
Disculpa nos si den nos tristesa nos por a lubida algun famia of conocir.
Despues di entiero nos no ta ricibi bishita di condolencia na cas.


text:
Pronostico di tempo ta indica cu diaranson anochi, shelo lo ta parcialmente nubla cu chens pa un awasero breve.
Diahuebs, shelo lo ta parcialmente nubla cu chens pa localmente algun awasero breve.
Temperatura maximo 32 grado Celsius y temperatura minimo 27 grado Celsius.
Solo a baha awe nochi 06:16 pm y lo sali mañan mainta 06:32 am.
Biento:
For di direccion oost te noordoost i suak te modera; forsa 2 te 4 (7 te 30 km/ora, 4 te 16 nudo)
Situacion general di tempo:
Den proximo 24 ora humedad y instabilidad persistente lo pone nubianan desaroya for di cual por cay algo di awasero riba isla di Aruba. Tambe tin cu menciona un posibilidad leve di strena cu lamper.
Condicion di lama:
Olanan di lama lo ta for di direccion noordoost cu haltura di 3 te 4 pia.
Temperatura di superficie di lama 29 grado Celsius.
Fenomenonan special: ningun
Tempo tropical: ningun
Registracion di temperatura (Celsius) y awasero (mm) den ultimo 24 ora :
Airport max 33 / min 26 / 0.0
Hadicurari max 31 / min 26 / 0.5
Pronostico di tempo pa proximo dianan di siman:
Parcialmente nubla cu chens pa localmente algun awasero;
Biento lo ta for di oost te oost- noordoost y lo ta swak te modera;
Temperatura max/ min lo ta: 33/27


text:
Category: LITERATURA
Tayer pa docente
Biblioteca Nacional Aruba ta presenta su evento anual, Festival di Buki pa Mucha, dianan 8 pa 12 di november benidero. Den cuadro di e preparacionan biblioteca ta ofrece un workshop…
Poeta Lily Clarisa a entrega 2 ehemplar di su publicacion mas recien titula “Illuminated darkness” na Biblioteca Nacional
Poeta Lily Clarisa a entrega 2 ehemplar di su publicacion mas recien titula ‘Illuminated darkness’ na directora di biblioteca, sra. Astrid Britten. ‘Illuminated darkness’ ta un obra di poesia na Ingles. E poemanan ta…
Ta loke bo kier ta
Un edicion nobo di e Festival di Buki pa Mucha ta na caminda. Un otro tema lo ta e guia pa lesamento. Di ‘historia’ ta bay pafuturo. Futuro di e muchanan. Ta kico ta nan soño pa futuro? Kico nan kier siña? Y ki profesion ta mustra nan atractivo? Na2021 ta celebra e profesionnan di futuro y laga mucha contesta e pregunta ‘Kico bo ke bira dia bo bira grandi?” Koki? Tecnico?Artista? Bibliotecaria? Docente? Cunucero? Piloto? Kico? … E Festival di Buki pa Mucha ta e campaña anual mas grandi di Biblioteca Nacional Aruba pa stimula lesamento cerca…
PRESENTACION DI 2 BUKI DI SR. EARNEY LASTEN
“Aruba tin un hoya di documentonan di nos historia y awo e ta na nos pa duna esaki bida” Den fin di siman Prome Minister Evelyn Wever – Croes a…
Poetry showcase
Poeta Lily Clarisa y su studiantenan, Vi Franken jr, Marjorie Vermeer-Luidens, Astra Paesch, Oriana Geerman y Giselle Lacle ta presenta diferente poema durante e Poetry showcase diaranson awor na biblioteca….
Servicio gratis di lesa E-books pa miembronan di biblioteca
Bo ta desea di lesa E-books? Novela, storia bukinan informativo? Miembronan di biblioteca cu ta desea di haci uzo di e servicio aki, por manda un email na info@bibliotecanacional.aw pa registra. Si bo ta manda un e-mail pa biblioteca, por…
Buki “Amen cu sanger” scirbi pa Joshuar Gomez a yega Biblioteca Nacional
Joshuar Gomez a publica su buki ‘Amen cu sanger’ na 2020 via Red Soil publishing. Joshuar a bishita biblioteca pa haci entrega di 5 ehemplar extra di su buki pa…
Ling legacy
E siman aki famia Ling a haci entrega di nan buki, titula ‘Ling Legacy: A Journey of Family, Food and One Happy island’. Biblioteca a haya 3 ehemplar, pa su Dept. Arubiana, biblioteca publico na…
Entrega buki cu a fia
Biblioteca ta haci un apelacion na tur studiante y alumno di scol cu a fia buki na biblioteca pa entrega esakinan. Tur fin di aña escolar biblioteca ta pidi tur…
NOBO NA ARUBA: E PROME ‘BUKI DI PRET’ A WORDO REPARTI NA MUCHANAN DI SCOL NA ARUBA! / NIEUW OP ARUBA: EERSTE ‘BUKI’S DI PRET’ UITGEDEELD AAN ARUBAANSE SCHOOLKINDEREN!
Un buki yen di actividadnan leuk y sigur no caro pa den vacacion grandi. Riba 28 di juni e prome Bukinan di Pret a wordo parti na alumnonan di Colegio…


text:
Un produkto stimá pa diferente generashon: Glacial ta lansa ‘Un momentu refreskante’
Un produkto stimá pa diferente generashon:
Glacial ta lansa ‘Un momentu refreskante’
WILLEMSTAD, APR 2018 – E propaganda nobo di Glacial a bai den aire i ta kòrdando tur hende riba algun uso refreskante! For di chikí nos a lanta kuné, i grandinan no ta sali kas sin dje, maske ta den nan tas. Un poko riba lensu pa kita doló di kabes, òf riba e barika dje nietu pa suavisá e piká di sangura. Alcolado Glacial t’un produkto netamente di Kòrsou i asina nos a bin ta stim’é tambe. Tur hende mester por kòrda kon ántes tabata por a pasa ‘refill’ e bòter di Glacial ku alcolado sin niun kosto adishonal.
Bo momentu refreskante
Hopi hende ta pensa ku Alcolado Glacial ta únikamente pa e usonan ariba menshoná, sinembargo tin por lo ménos 10 diferente uso; e .o pa aliviá será di nanishi, kita doló di múskulo despues di deporte, por us’é komo loshon pa masashi, òf despues ku e kabayero kaba di feita. Bo tabata sá ku Alcolado Glacial ta yudabo baha malestar di kayent’i kurpa ora di keintura. Klaro, e uso di mas popular; e ta refreská!
Resientemente, Glacial a lansa su propaganda nobo den kual e fiel usadó di Alcolado Glacial ta mira diferente uso. No lubidá, awor tin Alcolado Glacial den ‘pump spray’, mas fásil pa usa i mas fásil pa bai kuné. E linea kompletu ta inkluí e ‘hand sanitizer’, chest rub i e habon tambe. Pa mas informashon tokante e Glacial i su produktonan bishita e página di Facebook!


text:
26-2018 – KvK a reuni cu representante di Ministerio di Transporte y di Icasus
Oranjestad – Camara di Comercio y Industria di Aruba (KvK) a tene un re dia 27 di juni cu Sres. Luigi Bergen y Anuar Laclé di Ministerio di Transporte, Comunicacion y Sector Primario (TCSP) y Sres. Ton Janssen y Rafael Estrada di Icasus Caribbean. E representantenan a elabora riba e desaroyonan pa formalisacion di un fast ferry entre Aruba, Boneiro y Corsow. KvK ta hopi agradecido cu e re y ta para tras di e fast ferry y e oportunidadnan cu e por crea pa Aruba y su comercio.
Ta tene cuenta cu tur posibel stakeholder encuanto un fast ferry
Sr. Bergen a splica cu Minister di TCSP kier reuni cu tur organo cu ta wordo afecta cu introduccion di un fast ferry na San Nicolas. Di e forma aki a tene re caba cu entre otro Immigracion y Aduana. Según plan lo kier reuni tambe cu RDA, Citgo, Directie Scheepvaart, GNC y Kustwacht entre otro. Pa e proyecto e ta importante pa scucha nan punto pa asina por ehecuta un plan debidamente.
Estimulo pa San Nicolas
KvK ta contento cu e iniciativa di un fast ferry ta wordo pusha pa bira un realidad. E ta contribui tambe na crea y stimula comercio na San Nicolas. Sr. Janssen a duna un presentacion caminda a splica over diferente analysis cu nan a haci pa por tin tur e condicionnan faborabel pa un fast ferry por funciona. Ya caba nan a bishita Boneiro y Corsow cu a mustra di ta hopi positivo y ta para tras e proyecto di fast ferry. Boneiro tin algun asunto cu mester atende prome cu por participa na esaki pero Corsow di su banda a indica di ta para tras e proyecto di fast ferry. A menciona cu e asociacionnan di turismo di Corsow y di Aruba tambe ta apoya mirando cu esaki ta trece cune mas oportunidadnan cu ta yuda pa turismo por crece.
A acerca e compania cu ta opera na islanan Canarias mirando e similaridadnan cu esaki tin cu nos situacion geografico. E compania a indica cu ta wak e como un proyecto beneficioso pa nos islanan y ta basa esaki riba e exito cu e ferrynan a crea door di trece e islanan Canarias mas cerca di otro. E impacto di e fast ferry akinan ta di tal magnitud cu e ciudadanonan no por imagina nan vida diario mas sin e posibilidad cu e fast ferry ta brinda.
A indica cu awo ta e momento pa crea un ruta entre e islanan facilita door di un fast ferry. Cu apoyo di gobierno esaki lo por bira un realidad pa fin di 2019.
KvK ta hopi satisfecho cu e presentacion y cu ta tene cuenta cu tur factornan, oportunidadnan y tambe e risiconan cu esaki por tin. Comercio di Aruba sigur por probecha di un fast ferry y pa e motibo aki KvK ta apoya e proyecto di fast ferry entre e islanan ABC.
Aruba, 2 di juli 2018
Camara di Comercio y Industria (KvK)


text:
WILLEMSTAD – A kana bario di Seri Domi ku e tim dinámiko di partido PAS of Patriótiko Adelanto Sosial, i nan lider Charles Cooper, kende a splika nan vishon pa un mihó Kòrsou i tende pensamentu di pueblo.Partido PAS a keda funda dia 6 di yüli, 2016 despues di un dramátiko éksodo dor di 22 miembro for di partido MAN. Cooper i su grupo tabata malkontentu kon e direktiva di MAN supuestamente tabata manipula diferente asuntu, kual a pone ku nan no por a biba ku e direkshon ku e partido ta bayendo.
Según Cooper, partido PAS tin aproksimadamente 24 kofundadó, ku ta konsistí di entre otro Urvin Macaay, Dwigno Puriel, Efi van der Meent, Papito Curiel i Vanessa Elisa. Apesar di a bandoná MAN, Cooper a splika ku nan no lo desviá fo’i e ideologia sosial demókrata, unda prinsipionan manera libertat, dignidat humano, solidaridat, i hustisia sosial ta para sentral. Pasobra tin tantu partido ta partisipando den e elekshon akí, i práktikamente tur kolo a kaba, PAS a hañ’e ta skohe e kolo oro, ku representa pas i puresa.
Charles Cooper ta papia Deya Mensche
Siguridat
Según e enkuesta ku PAS a hasi, siguridat a sali komo un tópiko di sumo importansia pa traha riba dje, unda e komunidat ke trankilidat den su kas i bario. Tambe Cooper a splika ku bou di su gobernashon lo implementa e plan di turismo, ku a keda aprobá kaba pa parlamento. Tambe Cooper ke introdusí impuesto riba apartamentunan, ku ainda no ta pagando i ku si ta probechá di merkadeo di CTB i CHATA i ta kreá kompetensia inhustu kontra e hotelnan. Finalmente, partido PAS ke revisa 20 pa 30 porshento di e EOP, pasobra esaki ta limita desaroyo i muchu terenonan priva ta keda asigna komo área di naturalesa.
Tambe Cooper a splika ku kresementu di nos ekonomia i oumento di kupo di trabou ta di sumo importansia. “E pueblo ke un kambio, unda realmente algu otro ta bai pasa”, ela splika. Durante e debate di e klup di ekonomistanan, partido PAS a propone pa elimina e sistema di impuesto ku ta kreá e burokrasia, ku según Cooper, ta perhudika kresementu ekonómiko. Cooper ta splika ku nan lo kategorisá tur kompania i kobra un tarifa fiho di impuesto, ku tur komersiante tin di paga.
Gobièrnu tin un presupuesto di 2 bion florin pa aña, i ku e sistema di impuesto ambisioso di Cooper, lo genera 1.63 bion florin pa e kaha, ku ta kasi 80 porshento di e presupuesto. “E komersiante ta fada di paga tantu tipo di impuesto ku ta rekerí asina un atministrashon pa regula, i ta purba di minimalisá su ganashi pa asina nèk gobièrnu”, Cooper a splika.
Produktividat
Según Cooper, e sobra 20 porshento lo keda genera serka trahadónan ku ta paga impuesto di entrada i otro impuesto di atministrashon manera na DROV i otro instansia. “Te ainda mi no a haña ni un komersiante ku no a aplaudí e sistema di impuesto akí i ta mira e tarifa komo un insentivá pa hisa su produktividat”, Cooper a konkluí.
Outor Deya Mensche


text:
Awe ta straño pa topa un persona na Brasil cu no a perde un ser keri a causa di Covid-19, e cientificonan local ta bisa. Esaki na momento cu e país a yega un punto tristo di mey miton morto a causa di e virus.
E nacion aki, cu tin mitad di e poblacion di e continente, ta azota pa e virus. E fecha di 18 di juni so ta representa un tercera parti di e mortonan di COVID-19 na henter mundo, segun Our World in Data, un cifra cu expertonan ta adverti lo aumenta rapidamente mientras cu medida ta sigui plama sin control riba henter teritorio.
E cifra di 500 mil morto ta dobel cu e cifra di seis luna pasa, un señal cu e tasa di mortalidad ta acelerando, e expertonan ta bisa.
“Na juni aña pasa, nos a yega 50 mil morto a causa di Covid-19. Den un solo aña nos a multiplica e cantidad dies biaha. E ta duna hopi miedo,” tabata expresion di e neurocientifico Brasileño Miguel Nicolelis, kende na januari a predici cu e pais lo alcansa mey miyon morto na juli. E tempo ey e hendenan tabata pensa cu e cifra tabata exagera,” el a recorda.
E pais ta pasando den un procedura lento pa loke ta vacunacion y un resistencia firme pa loke ta medidanan di prevencion di parti di presidente Jair Bolsonario, kende no a duna importancia na gravedad di e virus.
Sin e medida di keda cas y cu solamente 11.4% di e poblacion totalmente vacuna, e pais ta wordo considera un cunucu di variantenan nobo y cada bes e ta mas aisla di resto di mundo. Te cu awo, mas cu 100 pais ta restringui entrada di Brasileñonan, segun Ministerio di Relacion Exterior.


text:
PHILIPSBURG – Riba e último dia di e proseso Bada Bing tabatin deklarashonnan emoshonal di e sospechosonan, pero e pregunta di dia a bini di wes Maria Paulides ku a puntra e abogadonan pakiko e kas di prostitushon no ta atraé hende muhé lokal pa bin traha.
Patrick Illidge den su último palabra ta bisa korte ku e kaso kontra dje ta persepshon. “Aña pasá mi no a partisipá na elekshonnan pa motibu di integridat”, e ta bisa. “Mi no ker a pone preshon riba parlamento òf konseho di minister.”
Lagrima
Illidge ta bisa ku komo presidente di i komishon di hustisia parlamentario el a fòrsa e legislashon di BOB pa pasa. “Mi tabata ke pa OM haña mas instrumento di rastreo.”
E èks minister a hera di basha un yoramentu ora el a bisa: “Wak kiko e kos aki a hasi ku mi bida. Nunka mi no a haña un chèns honesto. Nunka mi no a wak kiko mi por haña, solamente kiko mi por a duna.”
Segun lei
E fókùs di e proseso tabata mas riba trafikashon di hende muhé ku riba sospecho di soborno manera e investigashon a kuminsá na 2013. Manager di Bada Bing Krijn van der Brug a puntra kiko el a hasi robes, pasobra e ta hasi tur kos pa e club segun lei.
“Pakiko bo no ta atraé hende muhé lokal pa bin traha” wes Paulides a puntra, i abogado Cor Merx a kontestá “Bo no ke mira bo mes yu muhé ta kologá na e palu ei na Bada Bing, no ta bèrdè?”
Duele
Jaap van den Heuvel a ekspresá duele di loke el a kousa Illidge i su manager ku e vidio repudiabel. “Ami no mester ta aki, pero nan sigur no mester ta aki. Mi tin masha bergwensa di esaki.”
Korte ta sentensiá djabièrnè 6 di mart.
Outor Hilbert Haar


text:
Sample Page
Division honor
Division Honor
- May 25, 2021 11:37 pm
Un fin di siman cu a brinda nos varios weganan sumamente interesante y atractivo cu masha hopi gol, siguientemente e resumen di siman 3. Estrella vs Bubali Den e prome ora Diasabra Estrella a topa cu Bubali y a produci un bunita wega di futbol, un ehempel di kiko deportivismo ta representa. Estrella tratando di Read More…Categories: Division Honor
- May 18, 2021 6:37 am
E siman dos di e torneo AVB a regala nos weganan cu hopi gol y futbol atractivo pero tambe weganan sera y hopi fisico cu a bai foi man. Esey ta futbol, e ta sigui ta un ‘deporte di contacto’ y cosnan sa pasa. Ata ki nos resumen di e partidonan. Nacional vs RCA E Read More…Categories: Division Honor
Division Honor – More Articles


text:
KRALENDIJK – James Finies den un karta habrí na trahadónan di BOPEC ta bisa ku hopi hende no a partisipá na e manifestashon ku tabata tin resientemente, debi na desepshon di den pasado. Nan tin deskonfiansa den sierto lidernan sindikal. E ta haña ku e sekretario di USIBO sr. Norwin Nòchi Willem no por ta konsehero prinsipal ni liderá pasó e ta manchá polítikamente.
E karta habrí di Finies ta bisa ku riba invitashon publiko di USIBO pa trahadonan di Bopec, NKBB a partisipá den e manifestashon pasífiko riba 17 di jüli último. Na promé lugá nos ta felisitá e organisadónan i trahadónan i tur otro ku a sostené e manifestashon i a entregá un manifesto na gezaghèber Edison Rijna. E trahadónan I sostenedónan a mustra un akto di kurashi pa para pa nan derechonan i di resistensia kontra di e kurso aktual di eskalashon di atake kontra nos derecho fundamental demokrátiko e derecho di libertat di ekspreshon I manifestashon pasífiko.
NKBB a risibi hopi reklamo di varios persona ku nan no ta partisipa mas den protestanan o manifestashonan asta ora esaki ta di sindikatonan, debi ku a kousa hopi desepshon serka esnan ku a protesta I a sali I riska nan seguridat manera e ultimo manifestashon grandi kontra di korte-den-penshon pasobra esakinan ta mancha ku politika o ta wordu usa pa agendanan politiko. Un di nombernan prominente ku ta wordu menshona ta di e sekretario di USIBO, Sr Norwin Nòchi Willem, e bosero prinsipal den e manifestashon di BOPEC aki komo politika. Un konseho konstruktivo pa USIBO, basa riba e tantisimo reakshonnan I deskonfiansa, i pa bolbe krese e konfiansa den pueblo ta pa evita e senjalnan-di-atvertensia nan di pueblo, di ta metementu di politika den manifestashonan. Tambe pa enkurasha liderasgo no-politiko pa sindikatonan pa por lidera e movemientonan aki. I pa tene I mantene esunan aki ku tin hopi eksperiensa I sabidoria I gran balor manera Sr Willem ku ta mancha ku politika komo nan konseheronan prinsipal I miembronan di direktiva pero partas di kortina. Tur esaki ta pa na benefisio di bolbe krese e konfiansa den pueblo pa por manifesta masalmente sin prehusio di konsekuensianan politiko.
Dor ku e petishon na e gobierno lokal I esun Hulandes tabata pa tene Bopec habri, NKBB ta konseha tur e 300+ trahadonan I nan famia di Bopec-PDVSA pa demanda pa Bopec keda habri I funshonal I no pa pensa pa bai Hulanda ta e solushon. No mester pensa pa bandona Bonaire bai biba na Hulanda riba WW uitkering I laga tur kos ku a konstrui tur e anjanan aki atras pa e Hulandesnan, ku ta wardando pa kumpra boso kasnan I kontinua na imigra yena Bonaire ku nan mes hendenan. Boso lo mester start di imediato ku protesta non-stop pa lucha pa derecho igual, meskos ku na Hulanda pa mesun benefisionan di WW uitkering na Bonaire tambe pa ta meskos ku na Hulanda. Na Hulanda esaki ta 70 pa 75% di bo lastu salario, o minimo ca 1400 euro pa luna I no loke esaki ta na Bonaire ku ta algu mas ku 200 dollar pa quinsena. Esaki lo ta e uniko manera pa gobierno Hulandes tene Bopec habri. Pasobra Hulando no tin ningun intenshon pa hisa e WW uitkering I benefisionan sosial na Bonaire hasi nan igual ku Hulanda, pasobra esaki lo stroba nan planan di imigrashon-Hulandes pa establese I kolonisashon di Bonaire, pasobra si nan hise igual ku na Hulanda I ora ey tur nos Bonerianonan ku ta bibando pafo lo imigra bek pa Bonaire I esaki lo balansa bek e demografia I poder demokratiko na fabor di e kultura I manera di biba Boneriano.
Un otro punto ku nos lo ke pone atenshon na dje ku durante di e diskursonan dirigi na gezaghebber Rijna, kontinuamente tabata referi na Sr Rijna komo “tata” di pueblo. Pa motibu ku ahinda nos ta den Juli, luna di abolishon di sklabitud na 1863, ku gezaghebber ta un nombrashon no-demokratiko kolonial di parti di e institushon di e tragedia I kruel pasado inhumano, I dor di keda referi na e figura kolonial aki komo “tata”, nos pueblo Boneirano humilde I inosente lo wordu stroba den su proseso di emasipashon I nunka lo komprende nan derechonan. E ideologia aki lo kausa nan pa no laga bai di depensia I loyalidayt na figuranan, institushonan I gobernashon kolononial Hulandes.
Pa termina, un di e motibunan prinsipal di e gobierno Hulandes pa sera Bopec-PDVSA ta pa konverti esaki den un sorto I “area-natural” pa motibu di polushon etc pero e gobienro Hulandes por tin diferente otro motibu. E motibu prinsipal ta e gera-ekonomiko di Merka sostena pa Hulanda ta pa tuma kontrol over di e reservanan di pertoli I gas mas grandi na mundo ku ta na Venezuela. E kompania Hulandes Shell ku a bandona Korsou na 1983 kreando un krisis ekonomiko I kaos I ku e hendenan a hui bai Hulanda; ta meskos e gobierno Hulandes ta spera ku sera Bopec-PDVSA, ku Bonerinan tambe lo hui bai Hulanda.


text:
KRALENDIJK – Durante enkuentro ku prensa resientemente a menshoná ku laboratorio BonLab tambe ta hasi sierto tèst relashoná ku ‘corona’ vírùs. Esaki ta loke doktor Marian Luinstra – Passchier, di salubridat públiko a bisa. Luinstra – Passchier a bisa te ku algun luna pasá, tabata manda tur tèst pa ADC na Kòrsou pa análisis, sinembargo awor ta manda nan pa BonLab pa kasonan eksepshonal. Pues na Boneiru ta hasi uso di BonLab, pa hasi sierto tèst partikular di ‘corona’ virus.
Ta un palabrashon ku tin awor ku BonLab pa nan hasi sierto análisis. Luinstra – Passchier a splika ku esaki a tuma tempu pa a yega na e desishon. Momentu a inisiá ku e parti di tèst pa medio di ‘drive true’, esaki a tuma un temporada, pa a organisá un ke otro. Mester a atendé kua tèst por bai BonLab, i esun ku mester bai pa ADC. No ta tur tèst ta bai BonLab. Esaki debí ku aya nan no por hasi mas ku 60 tèst, debí na nan kapasidat. Pe e motibu aki ta motibu pa sigui hasi uso di análisis na ADC aya na Kòrsou, Luinstra – Passchier a bisa durante enkuentro ku prensa.


text:
Subsidio di Salario Entrante 1 Juni
UPDATE 3 juni 2020:
E peticion pa Subsidio di Salario juni 2020 por wordo entrega entrante 4 juni 2020 8:00 AM riba nos portal di MiSVb. Por entrega e peticion aki te cu 13 di juni 12’or di anochi. Consecuentemente pagonan ta cuminsa tuma luga entrante dia 20 di juni 2020. Durante e Conferencia di Prensa di Gobierno riba 3 di juni director ir. Edwin M. Jacobs lo duna mas informacion riba e topico aki.
Entrante 1 di juni dunado di trabou por aplica pa e programa di sosten financiero Subsidio di Salario pa luna di juni
SVb Aruba ta considera importante pa notifica e dunadonan di trabou cu ta bin na remarke pa ricibi sosten financiero di Gobierno di Aruba por medio di e programa Subsidio di Salario cu entrante dia 1 di juni y te cu 10 di juni, 2020 por aplica pa Subsidio di Salario pa luna di juni.
Subsidio di Salario ta un sosten financiero pa empresanan local cu a consecuencia di e situacion actual causa pa e pandemia COVID-19 ta sufri un perdida di entrada di benta di por lo menos 25%. E meta principal di e programa di Subsidio di Salario ta pa mantene mas trahado cu ta posibel den servicio maske cu tin menos (of no tin) actividad economico y pa garantisa pago parcial di salario. E dunado di trabou mester sigui paga un salario bruto di por lo menos 60% di e SVb-loon di e trahado, te cu e SVb-loongrens (Afl. 5.850) na e trahado. Dependiendo di cuanto peticion drenta pa Subsidio di Salario pa luna di juni por dicidi pa baha e SVb-loongrens di Afl.5.850 pa asina Gobierno di Aruba no surpasa e suma di Afl. 49.4 miyon cu ta disponibel pa luna di juni pa e programa Subsidio di Salario.
No ta tur dunado di trabou ta bin na remarke pa ricibi Subsidio di Salario. Tin un lista di rekisito cu e dunado di trabou mester cumpli cune. Algun rekisito ta cu e compania mester premira un perdida di entrada di benta pa su compania di por lo menos 25%. E compania mester ta registra na SVb y na Departamento di Impuesto y ta sigui cumpli cu pagonan di impuesto y primanan social. E Subsidio di Salario cu e dunado di trabou ta ricibi mester wordo usa pa paga salario di su trahadonan y e primanan social cu dunado di trabou mester paga.
E dunado di trabou cu ta bin na remarke pa aplica pa Subsidio di Salario pa luna di juni ta bay ricibi un notificacion di parti di SVb dia 1 di juni, 2020. SVb ta manda e notificacion automaticamente pa e e-mail cu e dunado di trabou tin registra na SVb como su e-mail. Despues di ricibi e notificacion aki e dunado di trabou mester dirigi su mes na su portal digital MiSVb. E dunado di trabou ta ingresa e portal usando su credencial. E formulario di aplicacion pa Subsidio di Salario ta bay aparece como un opcion. E formulario mester wordo yena completamente y despues mester primi e boton “ENTREGA PETICION”.
Pa facilita e dunado di trabou y brinda e ayudo mas lihe posibel e Subsidio di Salario pa luna di juni ta wordo paga den forma di un adelanto (na Hulandes un voorschot) a base di e perdida di entrada di benta premira pa e dunado di trabou pa luna di juni 2020 compara cu su entrada di benta realisa na juni 2019. E dunado di trabou ta bay premira (schat) cuanto e ta bay tin na entrada di benta den luna di juni 2020. E diferencia entre juni 2019 y juni 2020 den porcentahe ta bira e dunado di trabou su perdida di entrada di benta premira cu mester yena ariba e formulario di aplicacion.
SVb kier recorda tur dunado di trabou cu ta hopi importante pa e dunado di trabou mantene tur su informacion di contacto, salario di trahadonan como tambe su cuenta bancario semper corecto den sistema di SVb. Durante e prome tanda di aplicacion SVb a constata cu varios dunado di trabou tin informacion incorecto registra y esaki por tin consequencia indesea pa e dunado di trabou.
Pa facilita e proceso di aplicacion y contesta pregunta di dunado di trabou y trahado relaciona cu e programa di Subsidio di Salario tin un Service Center. Por tuma contacto cu e Service Center Subsidio di Salario via mail na loonsubsidie@svbaruba.org. Tambe por subi ariba e pagina di SVb: https://www.svbaruba.org/subsidio-di-salario/.


text:
ORANJESTAD – E arubano di 49 aña di edat Egbert Ivan Koolman na Miami a atmití kulpabilidat di labamentu di 1.3 mion dòler ku el a risibí komo èks manager pa pèrkurá pa kontrakt lukrativo serka su dunadó di trabou, e kompania di estado di telekòm Setar.
E estafa a sali na kla ora a menshoná su kompania den Panama Papers, e revelashon di e skandal mundial rònt di e kompania di impuesto panameño Mossack Fonseka.
E arubano a estafá su dunadó di trabou mas ku 10 aña ku dunamentu di kòntrakt lukrativo na kompanianan na Estádos Unídos. Pa esaki, segun e mes, el a risibí 1.3 mion dòler ku despues e tabata laba via kompania riba nòmber di entretantu su èks kasá i yunan.
E kaso ta dilanti wes merikano pasobra ta ei Koolman ta biba. No ta konosí si hustisia arubano tambe ta bai persiguié. E daño total pa Setar tampoko no ta konosí, e kompania di estado no ta divulgá masha di e asuntu.
E telefonnan selular ku Koolman tabata bende via e kompanianan merikano ku Setar, hopi bia tabata aparato usá. Esaki a bin sali pasobra kliente arubano tabata topa ku entre otro pornografia riba nan telefonnan kumpra ‘nobo’.


text:
Tag Archives: premieheffing
Diaranson merdia 30 october 2019 Departamento di Premieheffing ta cera
En conexion cu actividadnan interno departamento di Premieheffing di SVb ta cera riba diaranson 30 di october 2019, entrante 12:00 PM. Departamento di Premieheffing ta na unda trahado y doño di trabao ta haci inscripcion ademas ta haci cambio riba nan datosnan. Departamento di Premieheffing ta situa na oficina principal na Eagle riba e… Mas Informacion
Email cu Resumen Debe y Credito SVb
Diasabra 11 di mei 2019 SVb a cuminsa e proceso pa manda un resumen di debe y credito na tur doño di trabao registra na SVb. Tur doño di trabao di cual SVb tin un email a ricibi (algun) di e documentonan aki: – Cuenta(nan) habri di premie Seguro di Malesa y Accident (ZV/OV); –… Mas Informacion
Diahuebs 25 y diabierna 26 di april 2019 Departamento di Premieheffing ta cera
En conexion cu actividadnan interno departamento di Premieheffing di SVb ta cera riba diahuebs 25 y diabierna 26 di april 2019. Departamento di Premieheffing ta na unda trahado y doño di trabao ta haci inscripcion ademas ta haci cambio riba nan datosnan. Departamento di Premieheffing ta situa na oficina principal na Eagle riba e prome… Mas Informacion
Diahuebs merdia 28 maart 2019 Departamento di Premieheffing ta cera
En conexion cu actividadnan interno departamento di Premieheffing di SVb ta cera riba diahuebs 28 di maart entrante 12:00 PM. Departamento di Premieheffing ta na unda trahadonan y doño di trabao ta bay pa inscripcion ademas haci cambionan riba nan datosnan. Departamento di Premieheffing ta situa na oficina principal na Eagle riba e prome piso…. Mas Informacion
Ceramento di algun oficina di SVb Merdia Dia 23 di Mei
Banco di Seguro Social Aruba SVb ta anuncia cu en conexion cu actividadnan interno e siguiente oficinanan: • Premieheffing (inscripcion & papelnan pa DIMAS) • Cesantia & Ziekteuitkering • Invordering • Externe Controle • Finansas & Inning ta cera riba: Diamars 23 di mei 2017 desde 12:00 pm Diaranson 24 mei 2017 tur oficina di… Mas Informacion
Ceramento di Algun Departamento di SVb
En conexion cu actividadnan interno, awe entrante 12:00 pm e siguiente departamentonan di SVb ta cera: Premieheffing Invordering Externe Controle Uitkeringen ZV/OV & Cessantia Mayan tur departamentonan menciona ta habri na e orarionan normal atrobe. Nos ta ofrece nos disculpa pa cualkier inconveniencia.
Ceramento na SVb di Oficina di Premieheffing y di Finansas
Banco di Seguro Social Aruba SVb ta anuncia cu en conexion cu trabaonan di construccion, oficina di Premieheffing na Eagle y di Finansas lo ta cera pa publico riba: Diabierna 26, dialuna 29 y diamars 30 augustus Durante e tres dianan aki oficina di departamento di Premieheffing lo keda habri na SVb San Nicolas. Doño… Mas Informacion
Anuncia Relaciona cu Ceramento di Oficina di SVb
Banco di Seguro Social Aruba SVb ta anuncia cu en conexion cu actividadnan interno, oficinanan di: • Premieheffing (Inscripcion) • Externe Controle • Invordering ta cera pa publico dialuna mainta 13 juli 2015, te cu 10:00 am.


text:
KRALENDIJK — Dionald Nicolaas konosí pa “Dio” huntu ku Cristina a konta kon nan a yega na e idea pa kuminsá ku nan propio negoshi. “Mi tabata traha pa un kompania di transportá hende, i tabata buska i trese hende ku regularidat na Kas di Kuido di Fundashon Maridal. E hendenan di edat avansá tabata bisami nan tin gana di dal un buèlta, esta hasi un paseo i wak kon bunita Boneiru ta. Mi no tabata por a kumpli ku nan deseo pa motibu ku e meta di e vehíkulo ku mi tabata manehá, no tabata duna e servisio di kore keiru,”nan a konta. “E pregunta kada bia di nobo tabata Sali for di boka di Winni Angila i Anna Silberie. Semper mi ta tende e mes un kos tur bia ku mi transportá nan di un sitio pa otro. Di e manera aki e idea pa kuminsá ku un kompania ku ta duna e tipo di servisio ku nan ta pidi a presentá. Nan a lanta un idea for di soño p’ami,”Dio i Cristina a konta. Dio a sigui bisa:”Nos ta transportá hende sea ku ta den ròl stul òf tin difikultat pa kana. Tur esaki na un preis rasonabel.
Kualke persona ku mester bai hasi kualke kos i no por kana òf tin ròl stul, por tuma kontakto ku nos na number di telefon 7850819 òf 7850820,” El a terminá bisando.


text:
KRALENDIJK – Ta promé bia ku den historia di SGB ku a pidi i haña input di dosentenan den formulashon di metanan di mehorashon di e skol. Den e sentido aki por bisa trankilamente ku e plan di mehorashon ku e skol a traha ta di e ekipo di e skol i no un dokumento ‘top-down’ manera hopi otro.
Ku esaki a kumpli ku eksigensia di sekretario di estado pa enseñansa Sander Dekkers pa traha un plan di mehorashon ku tin sosten i aseptashon amplio. Direktiva di SGB ta bisa esaki den e karta habrí ku el a manda pa e komishon fiho di enseñansa di Tweede Kamer, pidiendo e komishon pa sosten pa ehekushon di e plan aki.
E direktiva ta splika ku ta for di sèptèmber 2014 a kuminsá traha riba e plan di mehorashon ku OCW a eksigí. Pa logra esaki a instituí un organisashon di proyekto ku tabata konsistí di entre otro di 6 grupo di desaroyo di proyekto (POG). Ta e POGnan aki a desaroyá e plan di mehorashon.
Na tur mas o ménos 43 kolaboradó di tur e tres unidatnan i mayoria di e áreanan di materia, tabata representá. Dentro di e grupo di kolaboradónan aki tabatin sinku lider di ekipo, pues personanan ku funshon di duna guia, pero tambe personanan ku a kaba kuminsá traha.
E plan di mehorashon “SGB: Ekselensia den Desaroyo” ta sali for di 5 tema di mehorashon. Relashoná ku kada tema e POGnan a analisá e konklushonnan di inspekshon profundamente, duna komentario riba esakinan i hasi un análisis di swot ekstenso, i stipulá e puntonan di lansa, i pa kada punto pone dos òf mas meta smart.
Riba 28 di novèmber aña pasá, pues na tempu, a entregá e plan na Gezaghèber di Boneiru, representante di reino i na OCW-RCN.
Fuente Èxtra Boneiru


text:
Oranjestad-Lider di MEP Evelyn Wever-Croes a wordo apunta pa henter e parlamento di Aruba, pa representa Aruba den e comision di integridad di Reino Hulandes. Hunto cu representantenan di Hulanda, Corsou y Sint Maarten, sra. Wever-Croes lo traha riba puntonan di maneho y proposición di cambionan di ley.
Meta di e comision ta pa inventarisa di cada pais e leynan y maneho riba e tema aki, y con partidonan politico ta atende cu integridad dentro di e partido. Locual Parlamento di Aruba ta desea concretamente ta pa tin palabracionnan y reglanan clan a kiko cada pais mester atene nan mes, pa evita di wordo confronta cu sorpresa den futuro. Miembronan di e comision di Integridad di Reino a reuni diaranson ultimo, y a hasi palabracion di e trabounan cu mester wordo ehecuta pa asina presenta nan proposicionnan durante e siguiente reunion di IPKO na juni di e anja aki.
“Mi ta hopi honra cu e hecho cu Parlamento di Aruba a pone e confiansa den mi persona pa representa henter Parlamento den e comision importante aki, y lo mi hasi mi maximo esfuerzo pa nos yega na reglanan y leynan necesario pa garantisa integridad den gobernacion na Aruba tambe. Nos pueblo merece un gobierno integro, y lo mi duna tur di mi parti pa logra esaki”, segun Evelyn Wever-Croes.


text:
Na 1994 Gobièrnu di Kòrsou a disidí ku ta nesesario pa 30 di mei ta un Dia di Konmemorashon. Tin diferente opinion tokante kiko ta e kousanan di 30 di mei 1969 i kiko ta e konsekuensianan. Opinion general ta ku e susesonan ku a tuma lugá na 1969 ta un di esnan mas violento ku Kòrsou a konosé despues di e periodo di sklabitut. Pero 30 di mei tabatin un banda positivo pa kultura i identidat di pueblo di Kòrsou. Ta konosí ku Papiamentu a hunga un ròl desisivo durante e proseso pa yega na 30 di mei (Vitó).
Durante e dia mes, esta 30 di mei 1969, Papiamentu tabata e idioma di identifikashon di partisipantenan den e movementu. Djis despues na 1975 e tabata un di e motibunan pa e lucha sindikal di maestronan di skol di mas largu di historia (21 dia). P’esei Instituto Alsa Papiamentu a skohe e dia aki pa konmemorá su eksistensia. E aña akí ta 49 aña despues i e di 7 aña ku Instituto Alsa Papiamentu ta dediká na un tema tokante desaroyo di Papiamentu den komunidat. Nos lenga entretantu a avansá masha tantu den e proseso pa bira lenga di país, di gobièrnu i instrumento klave di enseñansa i komunikashon di pueblo. Pero unda Papiamentu ta pará pa loke ta e mundu digital? Ki grado di strukturashon nos konosé pa loke ta nos ortografia den programanan manera Word i riba Internet? Kon Papiamentu ta kompará ku otro lenganan krioyo pa loke ta nos presensia riba Facebook, YouTube, Instagram i Twitter? Kiko nos por haña na informashon tokante nos lenga riba Internet? I finalmente, kon ta para ku e ‘locale’ di Papiamentu? Kiko e ta? Ki benefisio e tin? I kon nos lo ke strukturá su kontenido pa nos lenga ta rekonosibel riba Internet?
Dia 30 di mei próksimo, algun profeshonal lo diskutí ku invitadonan i pueblo en general to- kante e diferente aspektonan akí i nan influenshá riba Papiamentu.
Dr. Marta Dijkhoff huntu Ace Suares di Suares & Co lo tene un introdukshon kòrtiku di logronan di Papiamentu den mundu digital. Rendel Rosalia lo presentá e proposishon di e dos Fundashonnan Alsa Papiamentu i Kòrsou Habrí pa un ‘locale’ di Papiamentu. Nos lo tin ademas un entremedio kultural ku ta un sorpresa. Ku e aktividat akí Instituto Alsa Papiamentu ta spera di por yega huntu ku gobièrnu na un kuadro pa determiná un ‘locale’ pa Papiamentu i fiha (huntu ku gobièrnu) algun aspekto di nos idioma den e era digital aktual.


text:
SV Estrella vs ASV Riverplate en berdad tabatin un importancia so, esey ta pa Estrella su ranking riba tabla di posicion. E campeon di Copa Betico, a clasifica pa Play-Off caba, pero, lo kier a gana e wega aki paso ainda nan lo tabatin chens di keda na top di tabla di Division Honor si en caso Nacional y Dakota perde nan ultimo wega. Riverplate di Madiki, elimina caba for di contienda pa Play-Off, cu un bastante bon temporada tras di lomba, unda nan a yega cerca di Play-Off, lo kier cuminsa ‘build up’ pa e siguiente campeonato. E wega tabata di comienso caba di banda pa banda ya cu tur dos ekipo ta conoci pa nan ofensiva, River no sa tin bon defensa, esey tabata semper na “achilles heel” e temporada aki. Estrella ta un ekipo bastante completo den tur aspecto di e wega. E wega di banda pa banda no tabata na un velocidad mucho halto, e tabata tambe limpi y sportief. Ta te na minuut 20 e prome gol a cay pa Estrella pa medio di Joel Geerman despues di un bon penetracion y asistencia di Pheadrick Baromeo. Ta Baromeo mes a hasi e wega 2-0 na minuut 27 caba. Estrella awor dominando, River cu yegadanan sporadico pero no skerpi. Na minuut 34 ta Baromeo atrobe a hera score si no tabata pa e palo di gol. E wega mes a mane bira un “one man show” di Baromeo cu na minuut 40 a bolbe anota pa hasi e wega 3-0 pa e “Naranjadan di Santa Cruz”. Net prome cu halftime Hugo Robert a hasi e wega 4-0.
Den e segundo tempo nada no a cambia, Riverplate cu yegadanan toch pero no peligroso, na minuut 48 ta Estrella mes a bolbe anota pa medio di Hugo Robert atrobe pa hasi e wega 5-0 y net dos minuut despues ta Pheadrick Baromeo mes ta hasi e wega 6-0 pa Estrella cu su di tres gol, un ‘hatrick’! Bon mereci pa e incansabel hungado aki, sin duda y unanimamente nos ‘Man Of the Match’ pa e wega aki pa su tres golnan y asistencia y pa su desempenjo energetico riba cancha. Jerwin Giel ta hasi e wega 7-0 pa Estrella na minuut 75, ya Riverplate tabata contando e minuut nan pa e wega caba, pero, prome cu esey nan a bay den busca pa e ‘gol di honor’ toch y asina despedi di e campeonato 2017-2018 cu cabes den halto. E gol al fin a yega na minuut 80 den pia di Shakame Stamper, e hoben cortico den estatura pero cu semper a purba y hunga todo por todo. Asina mes tambe e wega a caba net na ora ya cu no tabatin mester di mas tempo. Resultado final Estrella 7 Riverplate 1. Estrella a keda cu 39 punto den di dos puesto tras di Dakota riba e tabla di posicion, pensando y sonjando cu e Play-Off venidero. Pabien na SV Estrella!


text:
ORANJESTAD – Diasabra ultimo desde oranan trempan di mainta comision organisado di Expo Labor 2017 a ricibi varios persona cu ya caba tabata na Renaissance Convention Center. Nan meta tabata pa informa nan mes di tur posibilidad di trabou y busca informacion di con nan por progresa riba mercado laboral.
Minister di Labor, Angel Bermudez tabata sumamente contento y satisfecho cu e resultado y e gran participacion na e evento aki. Durante su discurso na Expo Labor 2017, e mandatario a splica detayadamente algun mehoracion cu mester tuma luga riba tereno di labor.
“Mi ta haci tur empeño pa haya control di e materia aki, pero mi tin cu admiti cu e no ta facil”, asina Minister Bermudez a expresa diasabra mainta. Segun e mandatario, tin necesidad pa e departamentonan concerni relaciona cu otro miho pa asina defini un maneho di labor efectivo. Ademas, e mandatario a papia tambe riba e aspecto di digitalisacion pa simplifica henter e proceso laboral.
“Mi ta mira centenares di inscripcion na DPL. E cifranan aki poco poco ta bahando, pero nos mester por hiba un maneho mas efectivo y e datonan mester wordo acopla na otro”, asina Minister Bermudez a indica.
Na mes momento e mandatario a splica cu e la bin ta constata cu tin incompatibilidad entre e capacidad di hende y hobennan desemplea y e exigencianan di varios vacatura cu tin actualmente riba mercado laboral. Specialmente den cierto ofishi, no tin suficiente solicitud pa cubri e demanda cu tin actualmente den nos economia.
E funcionnan aki cu ta paga sueldo minimo, no ta un incentivo pa e grupo desemplea drenta mercado laboral. Sin embargo Minister Bermudez ta considera cu e ta un prioridad pa e generacion hoben participa den e proceso laboral. Ademas, cu departamento di enseñansa hunto cu doñonan di trabou por haci un gran aporte na e problematica aki.
Minister Bermudez a indica cu despues di expo labor e ta sumamente importante pa e comision realisa un estudio ‘follow up’ y tambe un encuesta pa por midi e resultado y efectividad di e evento aki. Pues den e dianan binidero e trabounan lo continua pa yega na un miho analisis di e aporte di Expo Labor 2017 na e situacion actual di nos mercado laboral y desempleo.
Expo Labor 2017 ta un actividad organisa pa Ministerio di Labor den cooperacion cu Departamento pa Progreso Laboral (DPL) y Departamento di Labor y Investigacion (DLI). Pa mas informacion tocante companianan cu tabata presente, tayer, charla y haya sa mas di Expo Labor, bishita e pagina di Facebook: Expo Labor Aruba.


text:
KRALENDIJK – E asosashon di sòffbòl ku ta Asosashon Nos Ku Nos, djasabra último a rekordá i selebrá e echo ku 6 aña pasá e asosashon aki di sòftbòl aki a keda fundá entre amigunan. Awe e asosashon aki ta konsistí di dos tim di sòftbòl veterano ku ta un tim 40+ i un tim 50+, tur dos aktivo tambe den sòftbòl di nos isla.
E selebrashon a tuma lugá djasabra último riba e plenchi di Kos Bon So na Rincon di 6or atardi te ku mas lat anochi.
Akinan dirigentenan i miembronan di e asosashon i nan famia a bini huntu pa e selebrashon.
Manera ta kustumber e bolo no sa hasi falta, unda ku e presidente di e asosashon, sr. Aishel Girigorie i algun miembro a kòrta bolo.
Tabata un ratu ameno ku selebrashon di e seis aña di e asosashon ku tabata den un bon esfera.
Tur esnan ku tabata presente a disfrutá di algu pa bebe, snèks i bolo, tambe sòpi opsekio di Kos Bon So.
Riba potrètnan algun bista di e selebrashon di e 6 aña di Asosashon Nos Ku Nos djasabra último den oranan di anochi riba e plenchi di Kos Bon So na Rincon.
NOS KU NOS A SELEBRÁ ANIVERSARIO
KRALENDIJK – E asosashon di sòffbòl ku ta Asosashon Nos Ku Nos, djasabra último a rekordá i selebrá e echo ku 6 aña pasá e asosashon aki di sòftbòl aki a keda fundá entre amigunan. Awe e asosashon aki ta konsistí di dos tim di sòftbòl veterano ku ta un tim 40+ i un tim 50+, tur dos aktivo tambe den sòftbòl di nos isla.


text: KRALENDIJK – Awe djaluna alrededor di 5’or di atardi a tuma lugá un aksidente di tráfiko entre un skuter i un pikòp trùk na e krusada di kaya Papa Cornes, Hanchi Amboina i kaya Marcela. E trùk tabata biniendo for di den Hanchi Amboina i kier a sigui stret drenta Kaya Marcela i no a mira e skuter ku tabata biniendo riba Kaya Papa Cornes bayendo direkshon di Kaya Korona i dal e skuter na altura di su tayer parti dilanti i lastr’e bai kuné den Kaya Marcela. E skuter a keda pegá bou di e trùk. Shofùr di e skuter a keda bentá na suela i tabata keha di doló na su lomba i barika. Ku ambulans a transport’e pa hòspital pa tratamentu médiko. Polis tabata na e sitio pa dirigí tráfiko mirando ku e orario ku e aksidente a sosodé ta un unu basta drùk. Shofùr di e trùk no por a mustra un reibeweis bálido i a haña un but pa esaki. CRS a presentá na e sitio pa atendé asuntunan di seguro i pa registrá e aksidente.


text:
Fundacion Lanta Papiamento a organisa un actividad cultural pa celebra e di 13 aña di oficialisacion di Papiamento cu ta nos idioma materno y cu a bira idioma di Aruba hunto cu Hulandes.
E evento bunita aki a tuma luga na Biblioteca Nacional Aruba su sede na Playa. Tambe a wordo reconoci e hecho cu 13 aña pasa Papiamento a haci su introduccion como materia di scol secundario. Alabes nan a haci reconocimento na escritornan di obranan den nos idioma materno.
Den su breve discurso di bonbini, Sr. Randy Matilda kende ta presidi e fundacion aki a bisa cu nan ta hopi contento cu Papiamento a wordo reconoci como idioma oficial. Y tambe nan ta hopi contento, ya cu nan fundacion a celebra 7 aña di existencia.
Den cuadro di e hubileo aki, nan a organisa un anochi varia den forma di charla, canto, poesia y tambe di reconocimento di nos autornan. Tabatin un presentacion prepara pa e multi facetico y talentoso, John Freddy Montoya den forma musical, poetico y dramatisa.
Sr. Matilda a bisa cu bo mester “tin curashi pa cuminsa algo cu no ta oficial ainda”, el a bisa. El a duna palabra di “masha danki” na e autornan pa e trabou cu nan a realisa y nan ta sigui realisa di siña nos muchanan nos idioma di e forma corecto.


text:
KIKO NOS TA HASI
MERKADEO RIBA GOOGLE
Kampañanan usando Google Search ta drai rondó di krea visibilidat pa bo marka na momentu ku un persona buska algu relevante pa bo produkto òf servisio. Na e momentu ei, bo instansia mester aparesé. E forsa di kampañan atrabes di Google ta ku tur hende ku klek riba bo aviso a indiká atrabes di nan búskeda di tin un interes konkretu. E grupo di interes ke informá su mes, atkerí un produkto òf servisio, òf orientá su mes mihó.
Lokalisabel
Bo grupo di interes mayor mester por hañabu
Strategia pa Google
Aplikabel den tur sektor
Basá riba resultado
Por midi tur resultado
Mara kliente na bo marka
Gruponan di interes spesífiko
Kon nos ta traha?
A base di bo metanan komersial, nos ta fiha un strategia di kampaña ku ta inkluí e medionan i e ophetivonan. Despues di esaki nos ta bai buska e search volumes ku ta relevante pa bo produkto òf servisio; por ehèmpel unda propaganda di bo kompetensia ta haltu i unda netamente e mihó oportunidatnan pa hasi propaganda ta?
Mas ku klaro nos ta determiná e strategia den kordinashon ku bo otro kanalnan di merkadeo manera Facebook i Instagram i nos ta perkurá pa un aserkamentu multikanal. Kon nos por logra ku e kampañanan di Google i Social Media por reforsá otro? Kiko ta bira e funnel ideal? Dor di hinka bo kampaña sabí den otro, nos por dirigí personanan pa bo wèpsait pa medio di Google pa despues retarget nan ku kontenido fuerte riba social media. A base di e resultadonan nos ta tweak bo kampaña te ora nos logra un ROAS (return on adspend) optimal.
Diferente kampaña di Google
Search
Ku e search network di Google, bo ke pa nan por hañabu ora nan hinka e informashon korekto pa buska; hende tin un intenshon spesífiko pa buska i kisas ta en buska di nèt lokual abo ta ofresé. un hende a yena algu den Google ku ta relevante pa bo negoshi? E ora ei abo ke pa bo avisonan sali mesora tòg?
Display
Ku Google Display nos ta sòru pa bo ta visibel pa medio di banner riba wèpsaitnan spesífiko ku ta afiliá na e network di Google. Dor di target sabí, riba sierto wèpsait, nos ta laga un grupo di interes relevante mira bo mensahe i ta oumentá e efekto di bo kampañanan di search. E meta di display hopi biaha ta pa hasi bo marka mas konosí i pa retargeting.
Youtube
Youtube ta é hèrmèn di Google ku kual bo por mustra bo grupo di interes kontenido riku. Esaki por atrabes di avisonan riba Youtube í banner-nan. Riba Youtube bo por mustra kontenido hopi dirigí na gruponan di interes relevante, manera bishitantenan di wèpsait, personanan ku un komportashon di buska spesífiko òf ku un sierto profile.
LES #1 HOPI TEKSTO NÒ, PASOBRA
Bo ta konta kuenta visual
Kontenido visual ta hot. Hende no tin tempu mas pa lesa lapi largu di teksto, pero ke mira mesora di kiko ta trata i ki ganashi nan tin. Imágennan ku ta kaptura atenshon i video di bon kalidat ta hunga un papel importante den esaki.
Kon nos ta bai hasi'é?
Bo kampaña live den 4 stap
Nada no ta mas importante ku un strategia di kampaña fuerte. Atrabes di un kombersashon di intake nos ta saka afó kiko bo ke logra ku social media, krea un plan na midí i drenta den akshon mesora pa bo.
Kiko ábo ke logra ku
social media? Atrabes di un kombersashon di intake òf yenando e formulario online, nos ta haña sa na unda den e proseso bo ta aworaki i kiko bo ambishonnan ta ku
social media.
Stap 1
Intake
Stap 2
Fiha
strategia
Nos ta desaroyá un strategia, basá riba e último trend-nan i ku ta aliñá perfektamente ku bo marka òf organisashon.
Stap 3
Kreashon
di kontenido
Un millennial ta konsumí mas o menos 200 imágen pa dia. P’esei ta importante pa nos resaltá den e multitut. Nos ta editá imágennan eksistente, duna konseho, òf tuma e parti di kreashon kompletu pa nos kuenta.
Ku konosementu di mas ku 10 online marketeer, nos ta krea i optimalisá kampañanan di social media diariamente, ku ta pas presis serka bo marka òf organisashon.
Stap 4
Live!
LES #2 LUBIDÁ DESKTOP, PASOBRA


text:
Kralendijk – Riba djaluna 27 di sèptèmber a organisá e evento TravDay, e promé evento di biahe ‘face to face’ despues di un interupshon largu komo konsekuensia di e pandemia di Covid-19. Ambiente na e evento no por tabata mihó, pasobra tur partner turístiko tabata entusiasmá pa topa otro atrobe. Un ambiente amabel i kaluroso ku Boneiru a pas bon den dje.
E evento TravDay ta un evento internashonal di biahe ku Travel Media ta organisá, kaminda representantenan di entre otro ofisinanan di turismo, agensianan di biahe, operadornan di ‘tour’, akomodashonnan, kompanianan di aviashon, hürdónan, kompanianan di seguro, aeropuertonan i ICT ta para kla pa proveé boso di e último informenan tokante nan produktonan i servisionan.
Ku éksito di e evento i e mas di 650 profeshonal di biahe den Gooiland Hotel na Hilversum, Boneiru a hala atenshon sigur i a atraé hopi profeshonal di biahe ku ta kurioso pa sa mas detaye tokante nos bunita isla. Nos stènt kolorido tabata na enkargo di Sander Langeveld, persona di kontakto di TCB na Hulanda.
Gustosamente Tourism Corporation Bonaire ke gradisí henter e tim di Travel Media ku nan a organisá e eksitoso evento akí i ku nan a duna Boneiru e oportunidat pa presentá nos isla na profeshonalnan di biahe hulandes. Nos ta spera un bon koperashon ku e profeshonalnan di biahe i un bunita futuro pa turismo na nos isla.


text:
Prijs di hooi na Aruba ta stabil y conforme cu prijs mundial
Santa Rosa kier informa tur usuario y cumpradornan di hooi cu e prijs na cual Santa Rosa ta bende hooi ta conforme prijs mundial. Cual prijs ta wordo afecta debi na e secura cu merca y otro paisnan ta pasando aden, cu ta haci e produccion di hooi uno mas dificil.
Despues di a evalua e mercado di hooi mundialmente, Santa Rosa a scohe pa importa hooi for di e bendedor AM CAN na Merca, kende a mustra di ta bende e hooi di mihor calidad y na e prijs mas faborabel. Santa Rosa y e compania AM CAN tin un relacion estrecho y di confiansa, unda cu pagonan ta wordo haci a base di un factura valido pa tres luna, cual ta faborabel mirando e sistema di pago di Gobierno di Aruba.
Por tuma nota cu lo por importa hooi for di paisnan mas sercano manera Venezuela y Colombia, pero sinembargo Santa Rosa a opta pa no haci esaki debi na e calidad inferior di hooi. Pa loke ta trata e mercado Canades, kende tambe ta produci hooi di calidad halto, Santa Rosa a dicidi di no cumpra for di e productornan aki debi cu e prijs na Canada ta 2x mas cu e prijs na cual hooi ta wordo cumpra for di Merca na e momentonan aki.
Mirando e factornan aki ta safe pa bisa cu e importacion di hooi na e momentonan aki ta esun di mas faborabel pa e consumidornan na Aruba.
Apesar di ta sumamente contento y satisfecho cu e prijs na cual hooi ta wordo cumpra for di AM CAN na Merca, mirando e prijs mundial di hooi, Santa Rosa ta constantemente den busca na prijsnan mas abou pa asina brinda na e criadornan di bestia local, cual ta Santa Rosa su meta principal.


text:
Despues di un luna eksitoso ku Delta a resumí buelonan direkto dos biaha pa siman for di Atlanta pa Boneiru, e aerolínea ta anunsiá ku lo bai subi frekuensia di e buelonan pa Boneiru, antisipando e drùk di e temporada di wenter. Tin un interes grandi di biaheronan for di Merka ku ke bishitá Boneiru den e temporada di wenter benidero. Mirando ku e demanda ta sumamente grandi, Delta a disidí di oumentá buelonan pa Boneiru diariamente pa kumpli ku e demanda di e temporada benidero.
Kuminsando dia 18 di desèmber 2021 pa 2 di yanüari 2022, Delta lo bai tin buelo diario for di Atlanta pa Boneiru. E buelonan diario lo sali 09:45 for di Atlanta i lo yega 13:57 na Boneiru. E buelonan diario pa bai bek Atlanta lo sali 15:59 for di Boneiru i lo yega 19:29 na Atlanta. Buelonan diariamente tambe lo ta disponibel kuminsando dia 1 di mart 2022 pa 3 di aprel 2022, antisipando e drùk di e temporada di primavera na Merka.
“Esaki ta un logro importante pa e isla, mirando ku ta pa promé biaha ku Delta ta ofresé e servisio di buelo diario pa Boneiru,” segun Miles Mercera, Direktor na Tourism Corporation Bonaire. “Ta un testamentu di e gran interes ku tin, ku ke un eksperensia úniko ku Boneiru tin pa ofresé. E oumento di buelonan pa Boneiru lo kumpli ku e demanda ku tin i tambe lo pèrkurá pa un manera di biaha direkto entre Merka i Boneiru. Nos ta ansioso pa risibí un kantidat adishonal di bishitante i ku por ekperensiá un variedat di paisahe bunita, un kultura diverso i tur e otro kosnan espektakular ku Boneiru tin pa ofresé.
Despues di un temporada kòrtiku sin operashon dor di e pandemia, e aerolínea a resumí buelonan direkto pa Boneiru riba djarason i djasabra, dia 5 di yüni 2021. Resientemente, Boneiru tambe a agregá un lokalidat di tèst na Flamingo International Airport, pa fasilitá biaheronan ku tin ku hasi un tèst rápido di antigéniko. E protokòl aktual pa biaheronan for di Merka pa por drenta Boneiru ta ku un resultado negativo di tèst di PCR, denter di 24 ora promé ku salida òf un resultado negativo di tèst di PCR, denter di 72 ora promé ku yegada na Boneiru i un tèst antigéniko hasí direktamente na yegada na aeropuerto di Boneiru. E lokalidat di tèst na aeropuerto tambe lo benefisiá biaheronan ku ta biaha bek pa Merka, mirando ku nan por risibí resultado di nan tèst den 15 minüt.


text:
Alcohol ta e droga di mas popular na mundo. Na Aruba tambe, masha hopi hende ta haci uso y disfruta di alcohol. Pero un di e efectonan fastioso di alcohol, ta cu ora bo bebe dimas, bo ta sinti'e pa su mañan.
Na Aruba tin un dicho: 'haltura ta nos cultura.' Hopi hende ta gusta bebe, y na Aruba tin hopi oportunidad pa haci esaki. Pero kico ta pasa ora un persona bebe dimas riba un dia? Ta hopi probabel cu e dia siguiente, e persona ta lanta malo. Esaki ta e hangover.
Gran parti di esnan cu ta gusta bebe hopi, ta conoci cu e fenomeno di hangover. E sintomanan di hangover ta inclui dolor di cabes, mareo, cansansio, nausea, problema di stoma, soño, sodamento, hopi sed y falta di claridad cognitivo.
Na Aruba tin un dicho: 'haltura ta nos cultura.' Hopi hende ta gusta bebe, y na Aruba tin hopi oportunidad pa haci esaki. Pero kico ta pasa ora un persona bebe dimas riba un dia? Ta hopi probabel cu e dia siguiente, e persona ta lanta malo. Esaki ta e hangover.
Gran parti di esnan cu ta gusta bebe hopi, ta conoci cu e fenomeno di hangover. E sintomanan di hangover ta inclui dolor di cabes, mareo, cansansio, nausea, problema di stoma, soño, sodamento, hopi sed y falta di claridad cognitivo.
Wayaba, pero dicon?
A pesar cu un hangover ta algo comun y coriente, cientificonan no ta 100% sigur kico ta causa un hangover. E relacion entre alcohol y un hangover ta uno complica. Basicamente, un hangover ta wordo causa pa motibo cu alcohol ta interferi cu e curpa su balansa di kimico. Loke ta sigur, ta cu alcohol ta causa dehidracion y esaki tin consecuencia negativo pa nos curpa.
Dehidracion
E curpa humano ta depende masha hopi di awa. Alcohol, di otro banda, ta traha como un diuretico, es decir, e ta subi produccion di urina den nos curpa. Asina ta, mas nos bebe, mas nos ta urina, y menos awa ta keda den nos curpa. E falta di awa den nos curpa ta conduci na varios sintoma di hangover. Un otro aspecto negativo ta cu ora di urina y dehidrata, nos curpa ta perde varios nutriente.
Mientras cu dehidracion pa via di alcohol ta e causa principal di un hangover, e no ta splica e gravedad. Dehidracion riba su mes, ta causa mareo y sed, pero un hangover por consisti di varios otro sintoma cu no ta directamente relaciona na dehidracion.
Cientificonan te ainda no ta sigur kico exactamente ta causa tur e sintomanan asocia cu un hangover. E gravedad di un hangover por varia pa cada persona.
Asian Glow?
Akinan e fenomeno di hangover ta bira interesante. Por ehempel, hopi persona di herencia asiatico tin un mutacion genetico cu ta pone cu nan curpa ta converti alcohol mas lihe den acetaldehido (un substancia hopi toxico cu ta wordo crea ora nos curpa procesa alcohol). Gran parti di e grupo aki alabes tin un otro mutacion genetico cu ta stroba e siguiente fase metabolico di converti acetaldehido den acido acetico. A consecuencia di e mutacion aki, nivelnan halto di acetaldehido ta acumula den nan curpa. P'esey, persona asiatico por sea bira cora ('Asian Glow') of experiencia hangover mas severo.
E tipo di alcohol ta hunga un rol
E tipo di alcohol cu bo ta bebe tambe por afecta e efecto di un hangover. Logicamente, si alcohol ta causa dehidracion, bebidanan cu ta contene hopi alcohol - alcohol stret, shots etc. - tin mas chens di duna'bo un hangover, compara cu cerbes y biña. Pero tin un otro aspecto cu ta hopi interesante: congeners.
Ora di produci alcohol, e proceso di fermentacion ta crea algun kimico cual rastronan ta keda den e bebida. Na ingles ta yama esakinan 'congeners.' Segun estudionan, mas congeners tin den un bebida, mas severo e hangover. E cantidad y tipo di congeners lo por splica dicon hasta ora cu tur e alcohol sali for di e curpa, ainda ta sigui sinti efectonan di e hangover. Particularmente, ora nos curpa procesa e congener 'methanol,' e ta crea substancianan hopi toxico manera formaldehida y acido formico.
Bebidanan scur manera bourbon, cognac, tequila y whisky ta halto den congeners, mientras cu bebidanan mas cla, manera vodka, gin y rum blanco tin menos.
Ora di produci alcohol, e proceso di fermentacion ta crea algun kimico cual rastronan ta keda den e bebida. Na ingles ta yama esakinan 'congeners.' Segun estudionan, mas congeners tin den un bebida, mas severo e hangover. E cantidad y tipo di congeners lo por splica dicon hasta ora cu tur e alcohol sali for di e curpa, ainda ta sigui sinti efectonan di e hangover. Particularmente, ora nos curpa procesa e congener 'methanol,' e ta crea substancianan hopi toxico manera formaldehida y acido formico.
Bebidanan scur manera bourbon, cognac, tequila y whisky ta halto den congeners, mientras cu bebidanan mas cla, manera vodka, gin y rum blanco tin menos.
Con pa preveni un hangover?
E manera mas facil pa preveni un hangover ta simplemente no bebe, o por lo menos, no bebe dimas. Pero si bo ta insisti, akinan tin algun tips cu bo por sigui prome of durante di bebe:
Come cuminda saludabel cu hopi vitamina
Un manera pa preveni un hangover ta door di bebe alcohol pareu cu cuminda of despues di come. Ora cu bo tin cuminda den bo stoma, e proceso di kibra alcohol ta tarda mas y e chance di un hangover (severo) ta bira menos.
Bebe hopi awa
Mirando cu dehidracion ta un di e causanan principal di sintomanan di hangover, ta hopi recomendabel pa bebe awa entre bebidanan alcoholico pa asina mantene e curpa hidrata.
Bebe bebidanan cla (vodka) en bes di scur (whiskey)
Bebidanan scur ta mas halto den congeners (kimico cu ta resta despues di e proceso di fermentacion). P'esey un whiskey, biña cora of brandy tin mas chance di duna'bo un hangover severo compara cu bebidanan cla manera vodka, gin y rum blanco.
Tuma bo tempo
Tuma bo tempo ora di bebe alcohol. Por ehempel, bebe solamente un bebida cada ora, pa asina bo curpa tin tempo pa procesa e alcohol miho.
Mas cu tur cos, conoce bo mes
Asina cu bo sinti straño, cuminsa bebe awa y si ta posibel come algo (saludabel).
Lesa tambe: Wayaba? Esaki por yuda
Lesa tambe: Wayaba? Esaki por yuda


text:
Oranjestad, December 26, 2020 –
Pa esnan cu mester haci un PCR test pa nan vuelo di regreso pa exterior ta importante pa nan tuma nota di e siguiente informacion y procedura. Pa haci un afspraak manda un e-mail na: servicecenter@hoharuba.com of yama Tel. 5974522. Mester haci e afspraak pa test 48 ora promer cu bo vuelo. Promer cu bo haci bo afspraak pa bo PCR test download e Health App. E costo pa haci e PCR test ta U$75,- y pa haci e test bo mester acudi na e Laboratorio di Dr. Horacio Oduber Hospital. Mester drenta na e di tres entrada, esun despues di eerste hulp dilanti di Aqua Windies Aruba. Crisis Team ta spera cu tur esnan cu ta preparando pa nan viaha di regreso cu nan ta tuma bon nota di e informacion y acudi na tempo pa bo no haya complicacion cu bo vuelo. E paisnan cu awor aki ta exigiendo un test pa vuelo di regreso.


text:
Minister di Tráfiko, Transporte i Planifikashon Urbano, Zita Jesus Leito ta boga pa un tráfiko sigur...
Koninkrijk vraagt normaliseringen relaties Venezuela. ...
Gobièrnunan di Reino Hulandes ta lamentá profundamente e desishon unilateral di gobièrnu Venezolano pa sera fronteranan ku...
E pregunta i kontestanan ku ta sigui ta duna kontestá na e hopi preguntanan ku ta biba den komunidat relashoná ku seramentu...
E fecha aki ta dia di nasementu di Endrew Isabella, un alumno ehemplar ku semper a sa di destaká den tur lokual ku ela hasi....
Ta invitá habitantenan di Schelpwijk na un enkuentro ku bario tokante ponementu di drèmpel ...


text:
Trabou Pa Kòrsou a drenta arena polítiko
Trabou Pa Kòrsou a drenta arena polítiko
Ayera atardi Trabou pa Kòrsou (TPK) di forma ofisial a anunsiá nan entrada den e arena polítiko di nos pais. Durante e rueda di prensa TPK a lansa Rennox Calmes komo e lider polítiko pa bai guia e grupo pa bira un partido ofisial i partisipá na elekshon di 19 mart 2021. Calmes a sali i duna informashon riba su eskoho pa TPK. Calmes: “Pueblo a kansa di mesun karanan i polítika tradishonal”. Awel ata e kara nobo nan. Despues di a kibra sosten ku e koalishon aktual, Calmes a uza su tempu pa pensa i determiná kiko e ta bai hasi ku su karera polítiko. Hopi a mira Calmes ta “struggle” ku e manera tradishonal di polítika. Pero sigun Calmes a indiká ku e respaldo risibí dor di pueblo, despues di su último rueda di prensa i tambe e aserkamentu di TPK a tradusí e chispa polítiko den dje pa un vlam grandi pa awor mas ku nunka bai sigui bringa pe pueblo den polítika. TPK ta “fit” ku e pensamentunan di Calmes loke a hasi e union sin problema. TPK ta karga e ideologia sosial demókrata i tin Edukashon i Ekonomia komo su puntonan di lans’é.
Huntu ku Calmes tambe tabata presente 15 kandidato ku tambe lo ta riba lista pe elekshon benidero. Pa motibunan di COVID-19 no por a akapará e otro kandidatonan den e sala. E grupo aki a sigui e presentashon via un sistema digital Zoom. Despues di a presentá e vishon, mishon i pilarnan di TPK, kandidatonan Sr. Eduard Reineta, Sra. Lianne Pauletta i Sr. Renny Leito a presentá un ñapa di TPK su aserkamentu i plannan pa ku Edukashon i Ekonomia.
Maske pueblo a pèrdè konfiansa den polítika i hopi hende no kier mete mas ku polítika tradishonal, TPK a mustra ku nan tin hende kualifiká i desididu pa ban hasi e kambio. Calmes:”Nos kandidatonan ta bini di tur huki ku bientu ta supla”. TPK tin hende ku a pèrdè trabou, ku ta trahando, negoshante i tambe penshonado. Tur ku òf sin titulo. Loke ta konta pa TPK ta nan determinashon pa nos ban drecha Kòrsou. Pa TPK ta basta ku e mito di :“Nos mes no por” i “Ta nan so por”. TPK te alternativa polítiko ku ta bai kibra ke tradishon aki! Pronto TPK ta bai duna mas informashon riba su plannan.


text:
Diaranzon merdia nos a publica cu tin 2 cacho di rasa cu lo a ser horta pero contrario na e informe nan a ser rescata di e problema riba caya! Ata aki e declaracion. Despues cu nos a post e cacho nan perdi den menos 1 ora ya hende a bel e donjo bisando cu NO a horta cacho pero ta haya nan a haya nan pafo di cas, e donjo di e cachonan ta bisa berdad ta fout cu cacho a logra sali. Pero e manera di cu a tume y bay no ta esun normal. Esun cu a bel ta bisa no ta e a coy e cachonan. Pasobra e tambe tin cacho y ora a wak esaki den noticia mesora ela avisa esnan cu tin nan pa duna e doño back su cachonan mirando cu tin video y number unda a bisa di lo bay post y bay polis. Mesora a bel y bisa lo entrega esaki unda donjo a pidi nan pa nan manda nan location unda e mes a bay busca su cacho y haya nan back. E doño ta gradici nos noticiero y tur e amistadnan cu di un of otro forma a post potret cual a yuda cu den un corto tempo cu esaki a sali ya a resolve e asunto. Si nan a horta algo di bo persona of mester algo cu nos por yuda nos ta cla pa yuda cualkier hende. Awe24 nos ta e website pa tur suseso na Aruba. Ta nos ta awe24.com!
0 thoughts on “Prueba cu awe24.com tin sintonia y seguidornan fiel, mesora a reacciona cachonan supuestamente horta a ser debolbi!”
-
Si nan ta riba caja mes, no ta bo derecho pa bai cunan.


text:
ORANJESTAD – Awe Hof a informa cu dia 11 di October proximo, e ciudadano conoci Richi Danies cu actualmente ta deteni na KIA, ta haya su libertad condicional. Mes momento Hof a ordena Orden di abogado pa apunta un abogado p’e, pa su caso di apelacion cu ta tuma lugar dia 15 di februari 2022. Esaki pasobra no tin abogado cu kier representa Danies. De hecho, sr Danies a presenta awe sin abogado atrobe debi cu e no tin confiansa den dje. Y ningun otro abogado kier represent’e. Esey a pone cu Hof a pone e obligacion aki.
E CASO
Tabata na maart di e aña aki cu corte a haya Danies culpable pa varios cargo, pa cual e la ricibi su sentencia. Entre e cargonan, tabata 5 biaha destrui propiedad publico cu graffiti, pintando Aruba ta pedofiel, y 1 biaha pa opruiing, esta lanta pueblo pa violencia. Tambe e cargonan ta cu 1 biaha a menasa polis y a resisti contra su detencion. Y finalmente pasobra sr Danies a viola ley di Toque de Queda no menos cu 7 biaha. Huez na maart a sentencia sr Danies na 1 aña di prizon di cual 3 luna tabata condicional, y cu 3 luna di prueba.
ORANJESTAD - Ministerio Publico lo cuminza entrante dialuna prome di november venidero cu ehecucion di sentencianan di boetnan di trafico. Personanan cu tin un condena irrevocable pa delitonan di trafico, lo wordo busca activamente pa Ministerio Publico y hiba KIA pa sinta nan detencion. KIA a prepara algun cel extra pa cu e meta aki. Funcionarionan di CEA (Cuerpo Especial di Aruba) lo sali riba caminda diariamente den nomber di Ministerio Publico. Nan lo tin un mashin di pin portatil den auto pa asina personanan cu ainda ta desea pa paga nan boetnan habri (y evita cu nan lo wordo transporta), por swipe. Una vez CEA yega na hende su cas, no ta posible mas pa yega na un areglo di pago
ORANJESTAD – Awe Fiscal a duna orden pa e conocido fisioterapista Rudy Cartientrega su mes atrobe na KIA. Esaki mientras cu recientemente e la wordo lagaden libertad despues di e sentencia. E cambio a bin ora cu Fiscal a apela e sentencia di Corte den Promer Instancia. Manera por corda, Corte den Promer Instancia a declara Rudy Carti liber di un total di 4 di e 8 acusacionan di lo a mishi y penetra un dama cu e lo a duna masashi. Na e occasion ey, Corte a condena Carti na 2 aña di prison di cual 1 aña ta condicional cu un tempo di prueba di 2 aña. Por corda con e mesun dia Rudy Carti por a bay cas, como un homber liber ya cu e sentencia y e periodo cu e tabata sera den KIA tabata permiti esey.
ORANJESTAD – Awe 2 or di merdia Corte den Promer Instancia a trata e caso di expropiacion (kita propiedad) contra Paul Croes, relaciona cu labamento di placa. Por a compronde cu un Hues y un Griffier di Curacao a bin Aruba specialmente pa tratamento di e caso aki. E Hues di Curacao a mustra cu for di documentonan di tratamento di e casonan den Promer Instancia y e sentencia di Corte Superior por compronde Melony Croes Paesch a wordo declara liber di a laba 209 mil florin. Hof su decision ta cu Paul Croes ta culpable di a laba 183 mil florin.
ORANJESTAD – Ex minister Paul Croes a dicidi cu ta bay Corte di Casacion. Asina e la declara awe diahuebs na prensa despues cu a trata e caso di confiscacion. Segun e ex mandatario, a evalua basta fuerte den seno familiar riba e resultado di e caso penal Ibis recientemente, tambe cu abogadonan y a dicidi cu ta apela esaki mas leu. Primordialmente pasobra no ta di acuerdo cu e proceso con esaki a wordo trata. Tabatin actonan illegal di parti di Procurador General y Ministerio Publico den e caso aki segun e ex mandatario. E ta mustra cu ley na Aruba ta bisa hopi cla cu e unico persona cu por persigui un minister den funcion, ta e PG. Fiscal of Ministerio Publico no por hacie esaki riba su mes. Segun Croes, nan (su ekipo legal) no a haya e asina yama ‘bijzondere aanwijzing’ of aprobacion firma di PG den e dossier den caso Ibis. Loke a haya ta un carta no firma na Hof, cu ta apodera Ministerio Publico pa persigui e mandatario, locual ta haci cu e carta e ora no tin validez. Ademas, segun e ex mandadatario, e carta tabata fecha despues cu e caso a cuminsa. Segun e ex mandatario, e ta yama esaki ‘te gek voor woorden’, y ta considera esaki un di e foutnan procedural. Ora cu un fiscal actua riba su mes, e ta actua illegalmente segun e ex mandatario.
ORANJESTAD – Ex minister Paul Croes a keda desapunta cu e sentencia di Hof diamars merdia contra dje, unda cu a kere cu lo absolvie di e cargonan y a toch haya castigo di prison. Berdad e castigo a keda reduci di inicialmente 5 aña (pidi pa Ministerio Publico), pa 4 aña (sentencia den corte di prome instancia) y finalmente Hof awe a baha esaki te 3 aña. Segun Croes, e tres huesnan no a tene consideracion cu hopi punto manera cu el a kere y ta haya cu algun caminda a bay ‘te kort door de bocht’, pues no a tuma mas tempo pa evalua e puntonan den profundidad, y a keda superficial.
ORANJESTAD – Hof diamars a sentencia ex minister Paul Croes na 3 aña di castigo di prison, 1 menos cu e la haya den prome instante, y 8 aña pa tanto prohibicion di traha como ambtenaar y participa activamente den politica. E ultimo dos cargonan a keda reduci cu 2 aña tambe. Sinembargo, Hof a haya Croes culpable pa tur 6 cargo cu tabata sospeche di dje, mientras cu den prome instancia a declare liber di uno.


text:
Diamars mainta minister di Salud Publico sr. Dangui Oduber a continua cu su reunionnan den cuadro di gabinete Wever-Croes 2 y e secondo termino di minister Oduber. E biaha aki a reuni cu hunta di directiva di Hospital sr. Jacco Vroegop conhuntamente cu specialista dr. Casseres pa di e forma aki comparti e vision y maneho cu minister Oduber ta desea di hiba pa cu Salud Publico.
E enfoke di minister Oduber ta continua riba e mehoracion di cuido, baha e listanan di espera serca di e specialistanan, amplia e capacidad di cama nan den e unidad di cuido intensivo. Tambe lo bay inverti den un plan di accion pa ehecucion di e plan nacional di prevencion y tambe bin cu un clinica pa combatí obesidad. Esaki ta pa yuda e personanan obeso dor di ofrece nan guia por medio di un trayecto pa asina percura pa nan por mehora nan salud y hiba un bida mas saludabel cu e meta pa preveni complicashonnan di Salud pa motibo di obesidad. Tur esaki lo ta posibel via un track and trace system cu pronto minister Oduber lo elabora riba dje. Minister Oduber ta contento cu hospital tambe ta comparti e mesun maneho y vision aki.
E mandatario a menciona cu COVID 19 a trece un peso sobre natural riba nos hospital. Hospital continuamente tabata bou di presion desde e prome dia cu Aruba a haya su prome casonan di COVID 19 na maart 2020. No obstante esaki minister Oduber ta sumamente gradecido cu e excelente cuido y servicio cu hospital di Aruba a brinda y ta brinda continuamente na tur pashent. Minister ta di opinion cu Aruba ta orguyoso di tur e first liners nan cu a trata tur e pashnt nan di COVID 19 den un tempo hopi dificil y a traha oranan largo. Aruba su hospital tin escasez na personal, pero danki dios Gobierno Hulandes, secretario di estado Blokhuis a manda personal di AMI pa yuda Aruba su hospital durante su temponan mas dificil asina e mandatario a trece dilanti.
Minister Oduber a sigui bisa cu na e momentonan aki e situacion na hospital ta un tiki mas mihor mirando cu e cantidad di casonan di COVID 19 ta bahando. Danki na esaki tin menos hende tambe cu ta hospitalisa pa COVID 19 bahando asina e presion riba nos hospital. Minister Dangui Oduber a keda hopi satisfecho con e reunion a bay, e tabata uno hopi fructifero. Esaki ta debi cu den liñanan grandi e pensamento, vision y maneho di ministerio di Salud Publiconta cuadra cu esun di Hospital.
Finalmente Minister Dangui Oduber a keda hopi contento di e bon cooperacion cu tin entre ministerio di Salud Publico, gerencia di hospital y specialistanan cu a keda representa pa dr. Casseres. Pa tin alineamento den e maheho cu lo mester wordo hiba a haci palabracion pa haci e tipo di reunion nan aki na un manera mas frequente pa asina e maneho y vision di aña 2021-2025 wordo ehecuta.


text:
Tres hende a subi tera na Santo Largo ---ORANJESTAD (AAN): Dialuna anochi, e sistemanan di Marine Radar di Cuerpo Policial di Aruba,
a detecta un ‘contact beep’ sospechoso riba pantaya. E ta mustra cu tin un boto ta yegando Aruba na un velocidad basta rapido.
Basa riba e radar-return aki, mesora Cuerpo Policial hunto cu Guardacosta di Caribe Hulandes a cuminza intercambia un plan cu otro, pa asina hunto drenta den accion.
E radar a mustra cu e speedboat aki tabata yegando Savaneta, y finalmente a bay pa yega cerca di Santo Largo.
Despues di un rato, e speedboat a tuma bek rumbo pa Venezuela. Esey ta indicacion cu el a caba di “drop” su carga na Santo Largo.
Y esaki ta exactamente unda cu unidadnan di Polis a bay concentra.
Oficialnan di Polis a bin topa cu tres stranhero ilegal sin documento, y a gara nan!
Mientras tanto riba lama, unidadnan di Guardacosta di Caribe Hulandes a bay riba e speedboat. Ni maske cuanto señal esnan di Guardacosta tabata duna pa e boto aki stop, toch nan no tabata preocupa cu esaki, y a djis keda cu trot primi rumbo pa Venezuela.
Esaki a pone cu na final, oficialnan di Guardacosta a cuminza los tiro di advertencia. Y den esaki, un di e hendenan abordo di e boto a resulta herida.
Asina na final a logra pone nan stop tambe. Abordo tabatin dos persona, y nan a wordo deteni.
Ora cu a yega Aruba, e persona herida a wordo transporta pa Hospital pa ricibi atencion medico.
Na final, tur cinco persona a wordo transferi na Polis pa asina sigui cu e investigacion.
Guardacosta ta haci un suplica na tur ciudadano cu ta riba lama of banda di costa, pa asina bo mira un situacion sospechoso, pa yama mesora e number 913 cu ta gratis. Of manda un Whatsapp message pa +5999-510-0913.
Cu bo colaboracion, tur hende por yuda pa mantene e lama rond di e isla safe, y percura cu ningun hende cu malesa por drenta e isla na forma ilegal.


text:
Nan ta remplasa e ocho miembronan di Parlamento cu lo ocupa un puesto di Minister. E miembronan nobo di Parlamento ta e siguiente personanan:
- Alvin S.C. Molina
- Shailiny M. Tromp-Lee
- Juan E. Thijsen
- Louisette J. Christiaans-Yarzagaray
- Darlaine B. Guedez-Erasmus
- Marco A. Berlis
- Raymicheline M.J. Raymond
- Raymond A. Kamperveen
Despues di un introduccion cortico di e Director Interino di Gabinete di Gobernador, a yama tur miembro di Parlamento dilanti un pa un, unda cu den presencia di Gobernador Interino, Su Excelencia Yvonne Laclé-Dirksz nan a huramenta of haci promesa. E obligacion di e miembronan di Parlamento pa huramenta of haci promesa prome cu acepta nan puesto, ta regla den articulo III.11 di e Constitucion di Aruba.
Potret: © Kabinet Gouverneur Aruba


text:
Britannia den di cuarto luga cu solamente dos punto riba tabla mester di un victoria pa sigura nan continuacion den e play-off aki. Pa Nacional cu tin ocho punto, un empate mes lo sigura un plazo den e final di division Honor 2017-2018.
E wega den e prome 30 minuut nan tabata uno di dominio di Nacional cu posesion y yegada pero nada di gran peligro. Britannia su strategia tabata uno di defende bon y traha chens den contra golpi, cu en realidad tabata hopi efectivo. Britannia a defende bon wardando Nacional ataka pa despues busca un manera pa tira dilanti cu un bentaha di man to man, asina Britannia a haya hopi chens di habri maracador, apesar di e dominio di Nacional. Esey ta un bon strategia, ta locual nos tin custumber di wak di Nacional mes hasi, pero esey tabata traha pa Britannia.
Asina mes e prome chens di gol cla den e wega tabata di Nacional na minuut 13 pa medio di un tiro liber di Valdo Leocadio unda cu e tiro a dal den palo di gol. Despues di e chens ey di Nacional ta Britannia a cuminsa tuma mas iniciativa y cu bon yegadanan mane esun na minuut 16 despues di un cruse peligroso di Coco Estrada, Nacional no tabata parce bon prepara pa e contra golpinan aki di pasenan lihe dilanti den dos of tres toke so, asina Lionel Tromp a ricibi un pase di profundidad di Carlos Cano for di midveld, p’asina anota e prome gol di wega pa Britannia bay ariba 1-0.
Nacional a bay bek den posesion di bala y cu basta yegada pero no mucho skerpi, Britannia a opta ba bay den e mesun wega di contra golpi cu tabata asina efectivo te cu awo. Toch e insistencia di Nacional a duna fruta y na minuut 26 ta anota un gol di penalty den pia di Devis Oliveros, un penalty no mucho duidelijk ya cu e bala a rebota for di pia di Junel Sanchez di Britannia lora bay riba su brasa sin intencion algun, pero interpretacion di referee ta conta, asina e wega a bira Nacional 1 Britannia 1.
Nacional a sigui hunga su wega di control, Britannia cu su wega di responde, e Dragon nan cu mas yegada, algun peligroso, e Pumanan cu menos yegada pero hopi peligroso, tur dos portero tabatin man yen y tur dos mester a brilla den nan weganan. Net prome cu halftime na minuut 47, Britannia ta logra haya un tiro liber unda cu Sebastian Montoya ta emula Cristiano Ronaldo cu un beyesa di gol pa pone su ekipo den bentaha, un bentaha mereci te na e punto aki, Britannia 2 Nacional 1.
Den e segundo tempo e wega a mane bira mas balansa, Nacional no necesariamente a sali bay busca e gol di empate, nan a mane relaga Britannia mas espacio, locual a contribui na e wega 50-50 aki, nan strategia mas bien tabata di intercepta y ataka for di eynan, hayando Britannia den un desekilibro, ta nan ‘pan cu manteca’ toch? E strategia ey a kita e peligrosidad di e contra atakenan di Britannia. Un wega balansa den tur aspecto pa mayoria di e di dos tempo, Britannia, claro, a sali pa bay busca e gol pa aumenta bentaha tambe, ya cu un empate di Nacional lo no favorece nan den nada, pesey e busceda di e di tres gol, e gol di seguro.
E wega a sigui di banda pa banda pero sin por a concretisa, Nacional siendo Nacional a warda pa nan oportunidad y e oportunidad ey a yega na minuut 86 ora cu Deffery Banton for di su posicion di rechtsback a hasi un corida y cu un bon pase di Devis Oliveros a fusila e portero Dania di Britannia pa empata e wega 2-2.
Britannia cu mester di un victoria no por a hasi nada mas cu sali bay busca e gol ey, lagando espacio atras, t’asina Nacional a haya nan oportunidad pa bay ariba pa e victoria y den un di nan atakenan a haya un autogol for di cabes di Carl Geerman na minuut 88, Nacional 3 Britannia 2.
Esey tambe tabata e resultado final, un desapunte pa un Britannia cu a hunga hopi bon cu un strategia cu hopi otro ekipo no por efectua contra e actual campeon di Aruba. Pa mayoria di e wega aki Nacional no por a kibra Britannia, pero e pasta di campeon a sobresali toch na e ultimo minuut nan di wega, pabien Nacional. Britannia en cambio ta keda elimina di e manera aki for di Play-Off. ‘Man of the match’ ta Deffery Banton, un hungado di defensa cu ta dificil pa pasa y por hasta sali bay ataka efectivamente, mane a pasa awe.


text:
ALPHEN AAN DEN RIJN – Investigadónan di e komishon di evaluashon di Hulanda Karibense pronto lo biaha pa Boneiru, Saba i Sint Eustatius. Ei nan lo evaluá e konsekuenshanan di e reformashon estatal di 10-10-’10.
E investigadónan ta konsentrá riba legislashon, organisashon gubernamental i e nivel di previshon. Kada un di e tres terenonan aki tin su propio tim di investigashon. Rijksuniversiteit Groningen ta investigá legislashon. DSP lo eksaminá e forsa di gobièrnu i Sociaal Cultureel Planbureau den koperashon ku Ecorys lo kontrolá e nivel di previshon.
E investigadónan lo kompartí loke nan haña sa ku e komishon di evaluashon. Liesbeth Spies, ku na 2011 komo minister di Asuntunan Interior i Relashonnan den Reino tabata responsabel pa implementashon di e renobashon estatal, awor ta presidente di e komishon di evaluashon. Mas o ménos 10 di òktober, despues di sinku aña, e rapòrt final mester sali.
Atministrashon básiko
E tarea di e investigadónan no ta fásil, pasobra ora a inkorporá e islanan den Hulanda riba 10-10-’10 nunka no a midi kon e situashon tabata e dia ei. Esaki aktualmente ta trese problema. Spies ta indiká ku ta difísil pa reuní i klasifiká e hendenan di ken ta trata. “E atministrashon básiko mes ta den desaroyo ainda, ke men nòmber i informashon tokante adres ta masha limitá. Bo no por bisa ku siguransa kuantu hende tin ta biba na Boneiru.”
E datonan aki ta nesesario pa por aserká e hendenan aki telefónikamente. Ademas siudadanonan por bai e konsultanan habrí pa komparti nan vishon ku e investigadónan di e komishon. Hende por komparti nan relato tambe via e website di e komishon di evaluashon. No tin masha reakshon, Spies ta atmití. “Pero esaki ta lógiko den e fase aki di e investigashon.”
Relevansha
E komishon no ta duna rekomendashon den e rapòrt. “Nò, esei ta polítika mester hasi”, Spies ta bisa. E èks minister ta bisa ku e komishon lo no evitá ku e rapòrt ta disparse den un lachi. Esaki ta un enkargo legal, sabiendo masha bon ku den e kambio estatal a inkorporá un enkargo di evaluashon. Mi ta sali for di e punto di bista ku nos lo hasi nos trabou asina transparente ku no tin skapamentu. Si e konklushonnan ta sufisientemente transparente i fact-based ta parse mi ku nos dunadónan di enkargo mester pone man na obra.”
Outor Pieter Hofmann


text:
Resumen pa awe di casonan di COVID-19 na Aruba.
ORANJESTAD- 19 september 2021. Segun resumen di awe 32 persona a recupera y un total di 28 caso nobo di COVID-19 a keda registra di cual 8 ta no-residente. E cifranan aki ta representa un ‘Positivity rate’ bou di nos residentenan di 19%. E cantidad di casonan activo di COVID-19 pa awe ta 269 y cantidad di fayecidonan relaciona cu COVID-19 ta 158. Datos ta ilustra casonan nobo di COVID cu un average semanal di 24 caso pa dia y un averahe di ‘positivity rate’ semanal di 11% pa dia.
Actualmente na Aruba tin 22 persona interna debi na COVID di cual den ICU tin 7 persona, riba piso general tin 13 persona y na Colombia tin actualmente 23 persona den Cuido Intensivo.


text:
KRALENDIJK – Na hermana isla Kòrsou e kantidat di kaso di COVID-19 a subi di un forma drástiko. Esaki ta loke gezaghèber di Boneiru, Edison Rijna a bisa ayera durante enkuentro ku prensa. “Mi ta urgi tur hende aki na Boneiru pa sigui kumpli ku e reglanan básiko pa nos no pasa den mesun skual ku Kòrsou. Kòrsou a haña nan ta introdusí reglanan mas estrikto manera entre otro toke de keda i lei seku. En bista di e situashon ta deskonsehá tur hende pa biaha e momentunan akí pa Kòrsou. I si bo mester biaha tòg, mantené 1,5 meter di distansia ora bo ta aya i kumpli ku e reglanan ku tin.
Tin hende na Boneiru ta teme ku pa motibu di e situashon na Kòrsou, nan no por pasa e dianan di fiesta ku nan famia na e isla ei. Nos mester tene kuenta ku e posibilidat akí. Meskos ku nos mester tene kuenta ku si nos haña vários kaso di COVID-19 na Boneiru, lo ta bai tin reglanan mas estrikto. Si kos yega asina leu, mi ta informá boso mesora,” gezaghèber Edison Rijna a bisa.


text:
KRALENDIJK – Un gran parti di Kralendijk for di kosta te mas paden di e siudat ta konektá for di e siman aki riba e sistema di kloaka públiko. Un logro grandi pa Boneiru, pasobra anteriormente e awa sushi di tur kas i negoshi tabata kore drenta un berpùt òf tanki sèptiko. Gran parti di e awa aki ta disparsé despues den tera.
E proyekto di kloaka na Boneiru ta un invershon mionario paga for di fondonan di desaroyo. For di aña pasá a kuminsá un investigashon dje ofisina di investigashon OLAF di Komishon Oropeo pa wak kon ehekushon di konstrukshon dje proyekto a bai. Segun lider di e proyekto Franklin Blom e proyekto a kosta sigur 35 mion di euro. Despues di un tardansa di un aña i mei a yega e kulminashon ku konekshon na e sistema di kloaka.
Awa pretu
De e promé fase lo konektá kasi nuebe shen kas, hotèl i otro edifisionan na e sitema di kloaka. Tambe e instalashon nobo pa purifiká awa no ta den uso permanente. For di e siman aki ta drai un klèp ku ta pone e asina yamá ‘awa pretu’ kore drenta e ret nobo di kloaka. E instalashon di e ret di kloaka i tambe e sitema nobo pa purifiká awa tin su benefisionan grandi, segun lider di e proyekto Franklin Blom. “E tin balor grandi pa kuida nos refnan. E ta yuda sostené nos ekonomia di buseo.”
Na diferente lugá tabata difísil pa konstruí e kloaka pa motibu di e tera duru. Tambe ta asina ku na sierto lugá e berpùt òf tanki sèptiko ta situá bou òf hopi serka di e edifisio, loke ta hasi e trabou mas difikultoso. José Manuel Vieira a yuda pone hopi dje tubu di kloaka. “Na diferente lugá mi mester a koba te drenta berpùt pa hasi e konekshon nobo. No tabata trabou fásil.” Vieira tambe ta mira e benefisionan di e kloaka nobo ku ta kontribuí na un medio ambiente limpi.
Outor Belkis Osepa